Txakurrak deslai ibiltzeko gunea ireki dute Aretxabaletan

Aske gunea ipini diote izena, maiatzean zabalik izateko konpromisoa hartu zuen Udaleko Ingurumen sailak eta halaxe da. 1.731 metro koadro ditu eta Mondragon Unibertsitatearen fakultatearen atzeko partean dago, Deba ibaiaren alboan.

Bilera bi egin zituzten Udal ordezkariek herriko txakurren jabeekin eta bertan egin zioten eskaera: "Txakurren jabeek eskatu ziguten aske ibiltzeko tokia behar dutela animaliek eta hortik etorri da gunea.

Txukundu egin dugu inguru guztia, hesia jarri eta baita jarlekuak eta zakarrontziak ere", jakinarazi du Lore Martinez Axpek, jarduneko zinegotziak. Eta han bete beharreko arauak gogorarazi ditu: "Txakurrak aske ibili ahal izango du baina jabeak bertan egon beharko du. Eta txakurren kakak jaso egin beharko dira, beste edozein tokitan legez".

Aurrerago herriaren iparraldean beste gune bat gertatzea gurako luke Martinez Axpek: "Eta txakurren heziketa sustatu ere bai, jabeek hala eskatu zigutelako. Hori guztia, baina, hurrengo datozenei utziko diegu". Gero eta jende gehiago Zeus txakurrak dagoeneko estreinatu du aske gunea eta haren jabe Esther Sanchez pozik dago gunearekin: "Lekua oso ondo ezagutzen dugu inguruan bizi garelako. Paraje ederra da, gainera, ibaia bertan dago freskatu bat hartzeko. Orain beste txakur batzuekin egoteko aukera dauka, hortaz, oso gustura etortzen gara", dio eta gaineratu du: "Gero eta jende gehiago dator".


Emakumeentzako II. 'Green Capital' pala txapelketa

Atzo, uztailak 16, hasi zen emakumeentzako II. ‘Green Capital’ pala txapelketa Foru enparantzan. Abuztuaren 5a arte 14 bikote arituko dira lehian elite eta promesa kategorietan. Uztailak 18, 23, 25 eta 30ean jokatu dira kanporaketak eta abuztuaren 1etik 5era, finalak.

Herritarrentzako Zerbitzuen eta Kirolen zinegotziaren, Alfredo Iturricharen, hitzetan “Udalak denentzako kirola sustatu nahi du”. Emakumeentzako lehiaketa hau eta udan zehar antolatuko diren beste zenbait txapelketa Udalaren eta Pilota Federazioaren artean sinatutako hitzarmenaren fruitu dira.

Urtero bezala, jaien programaren barruan profesionalentzat zein amateurrentzat lehiaketak antolatu egingo dira. Amateurrak (kadete, gazte eta senior kategorietan) “Andre Maria Zuria” torneoaren XVIII. edizioan lehiatuko dira uztailaren 23tik abuztuaren 9ra. Profesionalei dagokionez, bost eguneko txapelketa antolatuko da Gasteizko jaietan, baina oraindik ez da programarik kaleratu.

Emakumeentzako II. ‘Green Capital’ pala txapelketa

Non? Foru enparantzan

Noiz? Kanporaketak: uztailak 16, 18, 23 eta 25

Finalak: abuztuaren 1etik 5era

Irudia: Gasteizko Udala


Miguel Thomson zientzialariaren idatzi sakona auziaren egoeraz

Ama Ata blogean Miguel Thomson zientzialariak IPCEren txostenaz eta auziaren egoeraz gogoeta egiten du. Merezi du irakurtzea.


Irudietan: 'Dolor ex in itinere' ikuskizuna

Minari erreparatuz, performace ikuskizuna eskaini dute Ainhoa Alberdi Gisasolak eta Eneko Balerdi Eizmendik herriko hainbat tokitan. Parekidetasun Sailaren eskariz, Emakumeenganako Indarkeriaren Aurkako Egunerako sortutako antzezlana izan da Dolor ex in itinere, eta hainbat herritarrek jarraitu dute Torre Luzeatik abiatu den emanaldi ibiltaria.


Sute txiki bat izan da Barrenetxe auzoko etxebizitza batean

Eguerdian piztu da sua, baina udaltzainek jakinarazi dutenez, "ez da zauriturik izan, eta dena bere onera itzuli da dagoeneko".

Gaur, asteazkena, eguerdian sute txiki bat izan da Barrenetxe auzoan. Antza denez, auzo horretako seigarren zenbakiko etxebizitza batean sortu da sua, eta udaltzainak eta suhiltzaileak bertaratu dira gertaeraren tokira.

Udaltzaingoak jakinarazi duenez, "ez da zauriturik izan, eta dena bere onera itzuli da dagoeneko".


Zezenaren bueltan hasi dituzte Nuarbeko festak

Txupinazoa botata, hasi dira aurtengo Nuarbeko Trinidade festak. Eguzkiak ederki berotzen zuela, 16:00etan bota dute festei hasiera emateko suziria. Ondoren, Zezen Beltz elkartekoen eskutik, sokamuturra izan da, eta giro polita nagusitu da auzoan. Zezena bukatzean, 19:00etan, Kantujira taldearekin poteoa izango da, eta, ondoren, 20:30ean, herri afaria. Gauean, berriz, 23:30ean ahsita, Elizagoien ahizpek girotuko dute auzoa.

Bihar eta etzi ere jarraituko dute nuarbetarrek festaz gozatzen. Hona hemen bihartik aurrerako egitaraua:

Ekainak 11, igandea

12:00. Meza nagusia. Ondoren, luntxa, Juan Antxieta Musika Eskolako trikitilarien musikarekin.

16:00. Umeentzako puzgarriak, plazan.

18:00. Irrien Lagunen ikuskizuna.

Ondoren, Lajarekin eta Lutxurdiorekin erromeria.

Ekainak 12, astelehena

17:30. Umeentzako jolasak, tailerrak eta txokolatada.

Iluntzean, Izerrekin eta Narbaizarekin erromeria.

Ikusi hemen arratsaldean Nuarben hartutako irudiak:


789 ikusle batu ditu 'Herritmo'-k

790 bat txartel saldu dira Amaia antzokian 'Herritmo' ikuskizunerako. Mundumira jaialdiaren barruan estreinatu da berau Arrasaten; jaialdia bukatzeko modu borobila. Oreka Tx-k, Kukai Dantza Konpainiak eta Kalakan hirukoteak bat egin dute Herritmo proiektuan. Dantza, kantua, musika eta herri kirolak uztartzen dituen ikuskizuna da.


Urdaibaiko padurak etxean

Etxean ordu asko eta asko eman behar ditugun honetan, Urdaibai Bird Centerrek egongeletara eroan gura ditu Urdaibaiko padurak.

Bereizmen handiko webcam baten bitartez, Urdaibai Biosfera Erreserbaren bihotza ikusteko aukera eskainiko dute, eta hegaztien migrazioaz disfrutatzeko aukera egongo da, hain zuzen ere: “Sahara hegoaldeko Afrikatik datozen mokozabalek, arrano arrantzaleek edo tundra artikorantz doazen hegazti txiki limikoloek beren hegaldiekin gozatzen lagunduko digute”. Bolumena igonda, gainera, hegaztien soinuak zuzenean entzuteko aukera ere egongo dela azaldu dute, “beraien sinfoniarekin egunotan etxean egin beharreko egonaldia hobeto eroaten lagunduko du”.

Kamera 24 orduz martxan egongo da, Urdaibaiko egunsenti eta ilunabar “ahaztezinak” ikusteko aukera emanik, “ordu horiek baitira hegaztien udaberriko sinfonia entzuteko momenturik onenak”. Zozoak, birigarroak, txantxangarriak edota txepetxak entzun ahalko direla azaldu dute Urdaibai Bird Centerreko arduradunek.

Berritasunekin ere badatoz; izan ere, 11:00etan eta 18:00etan paduran gertatzen ari denaren berri emango dute zuzenean.

Urdaibai Biosfera Erreserba familian ezagutzeko “aukera bikaina” dela uste dute.

“Ikuskizun naturalaz” gozatu gura dutenek Urdaibai Bird Centerren webgunera sartu besterik ez daukate, eta han Urdaibai zuzenean klikatu.


Cristianok Raulen marka berdindu du Txapeldunen Ligan, 71 golekin

Lionel Messik astearte honetako partidan egindako “hat-trick”-arekin, Raul Gonzalezen errekorra hautsi zuen 74 golekin.

Raul Gonzalez Real Madrileko eta Shalkeko jokalari ohiaren marka berdindu du Cristiano Ronaldok Txapeldunen Ligan. Basilearen aurkako neurketako gol irabazlea berak sartu zuen eta garaipena emateaz gain, bere bilduman gol bat gehitzeko ere balio izan zion; guztira, 71. Eta beraz, lehia puri-purian dago, izan ere, astearte honetan Lionel Messik sartutako hiru golekin, Raulen marka hori haustea lortu zuen argentinarrak.

Cristianok maila ona eman zuen Basilean, eta datuei erreparatzen baldin badiegu, azken bi urteetan Txapeldunen Ligako kanpoko partidetan, jarraian markatzen duen hamaikagarrena izan da. Karim Benzema frantsesaren jokaldi bikain bati amaiera are bikainagoa eman zion.

Atletico – Olympiacos 4-0

Malmue – Juventus 0-2

Ludogorets – Liverpool 2-2

Basilea – Real Madril 0-1

Zenit – Benfica 1-0

B.Leverkusen – Monaco 0-1

Anderlecht – Galatasaray 2-0

Arsenal – B.Dortmund 2-0


Haur danborradako argazkiak behar dira 25. urteurreneko erakusketa antolatzeko

Aurten 25 urte beteko ditu haurren danborradak eta Jakintza Elkarteak argazki erakusketa antolatu nahi du, apirilaren 16tik maiatzaren 4ra. Horretarako, deialdia egin diete herrietarrei, etxean izan ditzaketen argazkiak uzteko.

Jakintzaren eskaera:

- San Telmotako haur danborradako argakiak eskatzen ditugu.

- Argazki hauek urteen arabera sailkatuko direnez, ahal den neurrian danborradaren urtea jartzea komeni da.

- Formatoa: paperean nahiz digitalean. Paperean Alondegia kultur etxera ekar daitezke, zorro batean “Haur danborrada erakusketa” jarrita, eta argazkiak itzultzeko jabearen datuak jarrita.

-Digitalean ondorengo helbidera: jakintzaberri@hotmail.com

- Argazkiarekin batera datuak: izen abizen, telefonoa eta emaila.

- Erakusketarako jasotako argazkiekin aukeraketa bat egingo da.

- Paperean jasotako argazkiak gero jabeei itzuliko zaizkie.

- Epea: martxoaren 28a.

Informazioa edo zalantzak: 943-861056


Hartzekodunen konkurtsoa eskatu du Cegasak Gasteizko Auzitegian

Cegasako enpresa-batzordeak ez du mobilizazioak gauzatzea errefusatu, enpresako lanpostu gehienak mantentzeko.

Gasteizeko Cegasako enpresa-batzordeak ez du mobilizazioak gauzatzea errefusatu, enpresako lanpostu gehienak mantentzeko, astearte honetan hartzekodunen konkurtsoa egiteko eskaera egin ostean, batzordeko kideek jakitera eman dutenez.

Cegasak hartzekodunen konkurtsoa eskatu du astearte honetan Gasteizko merkataritza arloko epaitegian, urtarrilean aurre-konkurtsora jo ondoren. Bideragarritasun azterketa aurrera eramateko finantziazioa lortu ez duelako hartu du erabaki hori.

Horren berri astelehen arratsaldean izan zuen langile batzordeak. Sektore horretako krisiak eraginda Cegasak dituen galera handiak direla eta hartu dute erabakia, horren ondorioz egoera ekonomiko zailean murgilduta baitago.

Cegasak bere jarduera berrantolatzeko asmoa zuen eta, bazkide berriak lortzeko asmoz, hainbat negoziaketa abian zituen. Hornitzaile guztiei ordaindu eta finantza erakundeekin bere konpromisoak betetzea zen bere helburua.

Bazkide berrien laguntzarekin negozio linea bakoitzarentzat (energia biltegiak, logistika eta etxetresna elektriko txikiak) irtenbide 'independenteak' proposatzen zituen Cegasak.

Enpresak negozio unitateak saltzeko negoziaketak irekita baditu ere, ez du diru nahikoa bildu eta, ondorioz, hartzekodunen konkurtsoa eskatu behar izan du. Edonola ere, enpresako iturriek esan dute unitate batzuk saldu eta, bideragarritasun plana aurrera eramanda, enpresa zulotik ateratzeko asmoa dutela.

Cegasak 144 milioi euro fakturatu zituen 2013an, eta 2008tik galerak zituen. 900 langile inguru ditu guztira Oñatin, Gasteizen eta Txinan dituen egoitzetan, baina horietako 800 inguru Euskal Herriko lantokietan daude.

Eusko Jaurlaritzak Cegasaren proiektu globalaz fidatzen da

Josu Erkoreka Jaurlaritzako bozeramaileak Cegasaren proiektuaren jarraipenean sinisten dutela esan du, horren proiektu globalean 'esperantza' dutelako. Arabako Foru Aldundiarekin batera, prozesu guztiaren jarraipena egin dutela eta azken erabakia saihesteko ahaleginean lanean aritu direla gaineratu du.

Cegasaren berrantolaketak bankuen laguntza ezagatik "efekturik ez izana deitoratu" du. Hala ere talde guztiaren proiektu globalean sinesten dutela eta hartzekodunen konkurtsoan enpresak aurrera egitea lortuko duela adierazi du.


Apaiza, kokaina, pornografia eta gastuak

Co-operative Banken hondoratzeak bazka eman dio Erresuma Batuko prentsa sentsazionalistari. Bankuko presidentea, John Flowers artzain metodista, banku bat gidatzeko inolako prestakuntza ez izateaz gain, sexu eta droga kontuekin nahastu dute. Ostiralean atxilotu zuten kokaina erosten harrapatu dutelako, eta zabaldu dute pornografia ikusten aritzen zela laneko ordenagailuan. Flowersek bankuaren kontura egin zituen gehiegizko gastuek ere eskandalua eragin dute. Co-op Groupeko lehendakariordetzatik bota dute. Bidean, FlowersekCo-opeko buru Len Wardleren dimisioa eragin du.


Bideoa: "Itsasoan arrastorik ez"

Gazte On programaren baitan, Zumaiako Herri Eskolako DBH 1 mailako ikasleek itsasora jaurtitako plastikoaz hausnartzeko bideo bat prestatu dute.

Gazte On programaren helburua da, ikastetxeen eta Udalaren arteko elkarlanaren bitartez, gazteak ingurumenarekin eta naturarekin sentsibilizatzea eta auzolanetan inplikatzea eta, aldi berean, gazteei beren helburuak eta ekimenak aurrera eramateko pizgarriak eskaintzea. Programa honen baitan, gazteei laguntza eman nahi zaie, halaber, beren etorkizuna irudikatzeko.


Aulestiko eskolako umeek antzerki saioa eskainiko dute, udaletxean

Urtero egin modura, Aulestiko Urregarai herri eskolako ikasleek antzerki emanaldia eskainiko dute gaur, 19:00etan, udal areto nagusian.Mailaka antolatuta, ikasleek hainbat antzerki antzeztuko dituzte herritarren aurrean. Beraz, antzerki txiki ezberdinak ikusteko aukera edukiko dute herritarrek.Emanaldia amaitu eta gero, ohiturei jarraituz, talo jana egongo dela aurreratu dute. Ekintza hori Urzabal guraso elkarteak antolatuta dago, eta udaletxeko arkupean egingo da.


Ioritz Arrieta finalean gaur

Ioritz Arrieta hernaniarrak Pablo Elortegi Torneoko finala jokatuko du gaur, goizeko 11:00etan Ortuellako frontoian, Aitor Diaz pelotaria lagun duela. Eneko Muguruza eta Miguel Perez izango dituzten aurkariak. Bestalde, pelotari hernaniarrek partidu gehiago jokatuko dituzte gaur: bost Hernanin, beste bi Añorgan eta bat Gaskan.


«Internetek ekarritako aldaketa gabe Arrosa ez zen egungoa izango»

Hamabost urte beteko ditu 2016an Arrosa irrati sareak. Webgunea berritu du duela gutxi: 'www.arrosasarea.eus'. Aranbururen arabera, 'Zebrabidea' irratsaioak «kohesio lanak» egiten ditu sarean.

Arrosa irrati sarearen koordinazioan buru-belarri dabil Jon Aranburu (Alegia, Gipuzkoa, 1980). Kazetaria da, eta Gasteizko Hala Bedi irratian ere aritzen da.

Arrosa irrati sarearen webgunea goitik behera berritu duzue. Interneteko eskaintza erakargarriagoa da orain, ezta?

Eskaintza, berez, aurrekoaren oso antzekoa da. Gertatzen dena da aurreko webgunea oso zaharkitua zegoela, eta zenbait eduki bistaratu gabe gelditzen zirela. Orain egin duguna da edukiak hobeto antolatu, eta egun Arrosa sarea denaren ispilu egokiena bihurtzeko modua egin. Horretarako, Zebrabidea irratsaioko elkarrizketak jartzen ditugu egunez egun, eta, bestalde, hainbat irratitako irratsaioak daude bertan.

Funtsezkoa al da Zebrabidea-ren ekarpena Arrosarentzat?

Kontuan hartu behar da Zebrabidea Arrosak berak ekoizten duen saio bat dela. Iaz proba batekin hasi ginen, programa denen artean ekoizten, eta horretarako Nekane Zinkunegi esatariaren rola definitu genuen. Urte batean, guretzat erabat funtsezkoa bihurtu da Zebrabidea. Kohesio lanak egiten ditu, guztiok bertan biltzen gaitu, eta lehen baino pertzepzio handiagoa ematen digu kanpora begira.

50 irratsaio partekatzen dituzue irrati batetik bestera. Ba al da aukerarik saio horiek guztiak webgunean jartzeko?

Gehienak webgunean jartzen ari gara. Kontua da jende asko garela, 25 irrati eta 50 saio. Kosta egiten da denak igo ahal izatea, kontuan izanik ia gehienak borondatez ari direla programak egiten. Borondatezkoak ematen dituen heinean jarriko ditugu, baina asmoa guztiak eskura jartzea da, edonork entzun ditzan.

Irratia gero eta gehiago entzuten da Internet bidez. Hori lagungarri al da irrati txikientzat?

Bai. Lagungarri da, egun irrati pobre zein irrati aberatsek erabil ditzaketelako sareko tresnak, eta modu berean zabal ditzaketelako edukiak. Kakotxen artean, demokratizatu egin da kontua. FMn zabaltzea askoz garestiagoa da. Emisore bat jartzeak sekulako kostua dakar. Internetek, berriz, aukera asko ematen ditu. Gure artean aspaldi esan izan dugu Internetek ekarritako aldaketa gabe Arrosa ez zela gaur egungoa izango.

Webgunean bada podcast-ak entzuteko aukera. Zer harrera dute?

Badakigu entzule batzuk oso fidelak direla irratsaio batzuekin. Podcast-en aldeko apustuan ari gara, eta hori ez dugu ezkutuan egin nahi izan. Ez da masiboa podcast-en erabilera, baina bada esanguratsua, eta irrati zaleek estimatzen dute.

Berriki esan duzu emisioa zabaltzen ari zaretela.

Irrati batzuek beti izan dute asmoa emisioa zabaltzeko. Adibidez, Hala Bedi irratiak emisioa ia Araba guztian egiten du. Arrosan irrati berriak sartzen diren heinean, eremua zabaldu egiten da.

Webgunean irrati mapa bat ere jarri duzue. Iruñerritik behera ez da irratirik.

Bai. Eremu ez-euskaldunetan zaila da euskarazko irratiak sortzea. Hala ere, badaude asmoak Iruñetik behera irrati batzuk martxan jartzeko. Arrosatik animoak bidali nahi dizkiegu horretan lanean ari direnei.

Arrosaren etorkizunari begira, zer helburu dituzue?

Iazko urtea esperimentu bat izan zen guretzat, Zebrabidea martxan jarrita. Orain, webgunea berritu dugu. Eta bi helburu horiek bete ditugu; Zebrabidea sareko irrati gehienetan emititzen da. Datorren urtean hamabost urte beteko ditu Arrosak, eta badugu asmoren bat edo beste. Batez ere, teknologia berriek arduratzen gaituzte. Sakelako telefonoen bidez irratia entzuteko ohitura handitzen ari da, eta begiratu bat eman behar diogu horri. Agian ikus-entzunezkoei heldu beharko diegu noizbait, etorkizuna transmedia kontuetan baitago.


4.000 deskarga elektrikotik gora utzi dituzte ordu eta erdian ekaitzek

Gipuzkoa eta Arabako hainbat tokitan, 30 litro baino gehiago batu dituzte ordubetean. Ezegonkortasunak gutxitzera egingo du, baina ekialdean oraindik zaparrada trumoitsuak botako ditu.

Prezipitazio handiak eta deskarga elektriko ugari utzi dituzte denbora gutxian ekaitzek, goizaldean, batez ere Araban eta Gipuzkoan.

Eturan (Araba) metro koadroko 30,9 litro utzi ditu ekaitzak ordubetean (12,1 litro 10 minutuan), Euskalmeten datuen arabera. Lurralde horretan izan dira prezipitazio handienak: 28,1 l/m2 Subijanan, 25,7 l/m2 Trebiñun eta 24,5 l/m2 Ozaetan.

Urkulun (Gipuzkoa), metro koadroko 24,7 litro pilatu dira ordu betean. Lizartzan (Gipuzkoa) metro koadroko 20,1 litro batu dituzte ordubetean eta 17,3, berriz, Berastegin (Gipuzkoa).

Gainera, ordubete eta erdian, 3:50etik 5:20era, 4.257 deskarga elektriko jaso ditu Euskalmetek.

Aurreko asteburuan, Italiako Susa haranean egiten den K Bertikala Mendi Lasterketan, tximista batek Iñaki Latasa korrikalaria jo zuen, hankan.

Iragarpenaren arabera, ondorengo orduetan ezegonkortasunak gutxitzera egingo du, baina ekialdean oraindik zaparrada trumoitsuak botako ditu.

Eusko Jaurlaritzako Segurtasun Sailak abisu horia ezarri du gaurko, prezipitazio handiengatik, 03:00etatik 09:00etara eta 15:00etatik 21:00etara.


Agregatzaile ala batzaile?

Aurreko batean argitaratu nuen glosarioan agregatzaile hitza erabili nuen, aurretik beste askok erabili duten moduan. Orduan Ibaik galdera bat egin zuen erantzunetako batean:

Ez al dago “agregatzailea” izendatzeko beste erarik? Erdarakada izugarria iruditzen zait… eta gainera zatarra.

Nik orduan erantzun nion ez nuela ezagutzen agregatzaileren pareko hitzik. “Nazioartekoa da, eta, besterik agertu ezean, nik hori erabiliko dut”. Izan ere hitz hori aggregator hitz ingelesetik baitator, eta ez agregador espainoletik. Baina handik gutxira Anjelek erantzun zuen, eta hona ekarri dut erantzuna, hasierako eztabaidari argia egin diezaiokeelako:

Hona agregatzaile batek betetzen dituen lanak: aurkitu, jaso, bildu; elkartu; sakabanaturik zeudenak, antolatu eta elkarren ondoan jarri; erantsi… Hiztegian bada horiek guztiak biltzen dituen aditz bat: Batu: aurkitu. Batu: jaso, bildu. Batu: elkartu. Batu: sakabanaturik zeudenak, antolatu eta elkarren ondoan jarri. Batu: erantsi “Batzaile” hitzak, esanahiari dagokionez, primeran ordezka dezake “agregatzaile”. Polita den ala ez, estetika gaitzetsi gabe ere, nik uste dut halako hitzek praktikoak eta argiak izan behar dutela. (…) Hor dauzkagu boto-batzailea edo ontto-batzailea bezalako hitzak. Udalakoak astaputz-batzaileak omen dira Azkuek dionez… “Nik egunero begiratzen diot aurki batzaileari”.

Egia esan, nik ez nuen berba horren berririk, baina Anjelek emandako arrazoiak pisuzkoak iruditzen zaizkit. Zuek zer diozue?


Herri kirol txapelketa egingo dute bihar Xabalote gaztelekuan

18:00etan ekingo diete jolasei eta taldeetan banatuta askotariko kirolak egingo dituzte. Txapelketak, baina ez du saririk izango, lehiaketaren helburua ondo pasatzea da-eta. Bestalde, hilaren 28an eskiatzera joan nahi dutenek astelehena izango dute izena emateko azken eguna.


Ez duzu turismo gidetan aurkituko, baina Loiola auzoan baino hobe inon ez

Donostiako Loiola auzoan badakite ondo pasatzen. Haien azken parodia da Loiola D'or, oporretarako ametsetako hiria. Pili Jauregi, Ander Edo eta Jon Urbieta bizilagunek oporretara eraman gaituzte.

Ez da Kontxako Badia, ez La Perla eta ez da Donostiako turismo-gidetan lehen lerroan agertuko, baina bertako bizilagunek mundial pasatzen dute. Haien azken ikus-entzunezkoa da Loiola D'or, baina ez bakarra. Aurretik, Loiola Belle Époque, Harriak eta Loiola X espedientea ere sortu eta grabatu dituzte. Arropa, jantzi eta apangarriak barne, Loiolako 13 auzo elkarteren laguntzarekin. Pili Jauregi, Ander Edo eta Jon Urbieta bizilagunek oporretara eraman gaituzte, 'Hiri Gorrian'.


Sakandarrek Madrilen deklaratu dute

Espainiako Auzitegi Nazionalean 35/02 sumarioko epaiketako aste honetako azken saioa egin zen atzo. HB, EH eta Batasunako kide izanda ETArekin kolaboratzea egotzi dieten zazpi euskal herritarrek deklaratu zuten, haien artean Juan Kruz Aldasorok. Etxarriarrak adierazi zuen bere jarduera erabat politikoa izan zela. Herriko alkate zela intsumitu deklaratzeagatik kargurako ezgaitu zutela gogorarazi zuen. Epaitegiek halakorik eragozten zutenez, Batasunaren legez kanporatzearen ondoren ezer berreraikitzeko inolako asmorik ez zela izan adierazi zuen. Astelehenean Jaione Intxaurraga arbizuarrak deklaratu zuen eta Aldasororen modura, akusazioak ukatu egin zituen. Arbizuarrak Nafarroako herriko tabernen koordinatzailea izatea ukatu zuen. Bestalde, azaldu zuen 1999 eta 2002 urteen artean Euskal Herritarrok parlamentuko taldearen idazkari lana egin zuela eta, horrek, bilerak egiteko Hego Euskal Herrian batetik bestera mugitzea eskatzen ziola. Arbizuarrarendako 8 urteko espetxe zigorra eskatzen dute. Auzi berean dagoen Juan Kruz Aldasororendako eskaera 10 urtekoa da. 34 euskal herritar epaitzen ari dira, astelehenean auzitik 2 akusatu baztertu zituztelako.


Kilinkala igeri zeharkaldia egingo dute bihar, Lekeition

Garraitz Kirol Taldeak antolatuta, aurten ere Garraitz irla inguratzen duen igeri zeharkaldia egingo da bihar goizean, Lekeition. Nagusien zein gazteen mailako igeriketa probak egongo dira, 11:00etan hasita.Guztira, 1.900 metro egin beharko dituzte igeri nagusien mailako parte hartzaileek, Isuntza hondartzan hasi eta Garraitz irlari buelta osoa eman beharko diotelarik. Isuntza hondartzan hasiko dute proba gazte mailako igerilariek ere, baina distantzia txikiagoak bete beharko dituzte. Horrela, 2006 eta 2003 urte bitartean jaiotako haurren kategoriako parte hartzaileek, 600 metro egin beharko dituzte igeri. 2007 eta 2008 urte bitartean jaiotako kimuek, berriz, 200 metro.Sari banaketa 13:15 aldera izango da, kioskoan.


Independentzia gaitzat hartuta ekimenak antolatu ditu Ernaik biharko

Independentziaren gaia gazteen artean zabaltzeko apustua egin du Ernaik, eta egitarau bat osatu dute biharko. 12:00etan Askapenaren eskutik Zer da TTIP? hitzaldia egongo da Azkue aretoan. 12:30ean, berriz, gazteen gunea jarriko dute Eskolapean, eta 13:30ean argazki erraldoia aterako dute. Amaitzeko, 17:00etan, Erabalitzeko Eskubidea Espainiar Estatuan hitzaldia emango dute Gure Esku Dago eta ANC-ko kideek Azkue aretoan.


Sanferminetako sexu erasoan parte hartu zuen Guardia Zibila jardunetik kendu dute

Iazko uztailetik zerbitzuan zegoen Guardia Zibila baina lantokia egokitu gabe. Oinarrizko soldata kobratzen zuen, lan egin gabe.

Defentsako Aldizkari Ofizialak gaur argitaratu duenez, Antonio Manuel Guerrero Escudero 2016ko sanferminetan emakume bati sexu erasoa egiteagatik zigortutako Guardia Zibila jardunetik kanpo dago. Gizonari bederatzi urteko zigorrari kartzela zigorra ezarri zion Nafarroako Auzitegi Nagusiak 2016an taldean egindako bortxaketagatik. Gaur kaleratutako ebazpenaren arabera, Guerrero iazko abenduaren 10ean geratu zen jardunetik kanpo, eta bost egun lehenago jakinarazi zioten. Margarita Robles Defentsa ministroak eta Alejo de la Torre idazkariordeak sinatu zuten ebazpena.

Iazko uztailetik, zerbitzuan zegoen Guardia Zibila, baina lantokia egokitu gabe (oinarrizko soldata kobratzen zuen, lan egin gabe). Alfonso Jesus Cabezuelo La Manadako militarra ere egoera bertsuan zegoen, harik eta urrian, Armadatik bota zuten arte.


Maiatzaren 2rako gobernu akordioa izatea posible dela uste du Urkulluk

Azken orduko akordioetarako tartea badagoela esan du, Kataluniari erreferentzia eginez. Bestalde, 'baldintza normaletan' legegintzaldia amaituko duela azpimarratu du.

Maiatzaren 2a baino lehen Espainiako Gobernua osatzeko akordioa lortzea posible dela uste du Iñigo Urkullu lehendakariak, eta azkenaldian izandako "azken orduko" akordioak ekarri ditu gogora, Katalunian kasu. Urkulluren esanetan, "oso zaila" izango da akordioa, zenbait alderdi hauteskunde gauean beste batzuei jarritako baldintzengatik eta alderdi barruko egoeragatik "harrapatuta" daudelako.

Onda Vasca irrati kateari eskainitako elkarrizketan, euskal agenda mahai gainean izango duen "gobernu-formula" bultzatzearen alde egin du lehendakariak. Horren harian, Urkulluk adierazi du inbestidura saioari aurre egin dion hautagai bakarrak ez ziola erreferentzia bat bera ere egin Euskal Autonomia Erkidegoari haren inbestidura hitzaldian.

PSOEren "makulua" Ciudadanos izanik, Urkulluk uste du zaila izango dela "euskal agenda" mahai gainean jartzea, horren hitzetan, Albert Riveraren alderdi laranjak Kontzertu Ekonomikoa ezbaian jartzen duelako "erabateko ezjakintasunetik".

Eusko Legebiltzarrerako hauteskundeak

Iñigo Urkulluk azaldu duenez, "aukera gisa", baliteke Eusko Legebiltzarrerako hauteskundeek Espainiako hauteskunde orokorrekin bat egitea, baldin eta horiek ekainaren 26an egiten badira. Hala ere, "baldintza normaletan", legegintzaldia amaituko duela azpimarratu du.

Urkulluren esanetan, uztaila lanerako hilabetea da Legebiltzarrean eta, beraz, Eusko Legebiltzarra abuztuan desegingo litzateke eta hauteskundeak uda osterako deituko lirateke, "baldintzak normalak badira".

Espainiako hauteskunde orokorrak eta Eusko Legebiltzarrerako hauteskundeak egun berean egiteko aukeraz galdetuta, Urkulluk esan du aukera gisa posible dela, baina egoeraren baitan dagoela dena. Hala ere, legegintzaldia amaitzeko asmoa duela berretsi du.

Are gehiago, Eusko Jaurlaritza lanean martxa onean ari dela nabarmendu du, eta 14 egitasmo estrategiko eta sail ezberdinetan 40 plan gauzatze bidean daudela gaineratu du.


Ostegunera arte luzatuko dituzte igerileku txikian egingo dituzten mantenu lanak

Udalak hasieran aurreikusitakoa baino bi egun gehiago beharko ditu igerileku txikian lanak bukatzeko.

Azpeitiko Udalak atzo, osteguna, jakinarazi zuen Udal Igerilekuetako igerileku txikia ezin izango dela datorren asteartera arte erabili, "azken orduko konponketak" egin behar dituelako han. Gaur, ordea, adierazi du beste bi egunez luzatuko dituztela hango mantentze lanak. Horrenbestez, ostegunera arte itxita egongo da igerileku txikia.


59. Nazioarteko krosa

Milcah Chemos eta Joseph Ebuya keniarrak izan dira nagusi Hipodromoan.


Zientziak Bilbo hartu du Naukas plataformaren eskutik

Dibulgazio munduko blogari, zientzialari eta zaleak bilduko dira Bilbon, UPV/EHUren Bizkaia Aretoan, umorez eta eszeptizismoz betetako ikuskizunak eskaintzeko. Zuzenean izango da ikusgai eitb.eus-en.

Bosgarren urtez jarraian, Naukas plataformako kolaboratzaileak Bilbon elkartuko dira berriro, azken urte hauetan zientziaren inguruan egindako bilerarik handiena eskaintzeko, Naukas Bilbao 2015. Gero eta gehiago dira bertan parte hartzen duten hizlariak, eta ikus-entzuleak harrituta uzteko muga ere oso goian dago. Hirurogeita hamar bat aditu bilduko dira hainbat gairen inguruko aurkezpen motzak (10 bat minutukoak) egiteko, guztion jostagarri.

Aurten ere, hainbat pertsona ezagun arituko dira bertan; Natalia Ruiz Zemanovitch, urtero ikuskizun zoragarri batekin audientzia liluratzea lortzen duena, tartean. Oraingoan, ?Yo cuento lo que me da la gana? izenburupeko aurkezpena egingo du. Beatriz Sevilla bigarren aldiz igoko da oholtzara, oraingo honetan, ?La insoportable imposibilidad de ser imparcial? eskaintzeko. Iaz egin zuen aurkezpena Naukas Bilbao 2014ko bideorik ikusienetakoa izan zen eitb.eus-en. Arturo Quirantes ere arituko da aurten Bilbon, eta irribarrea aterako die ikus-entzuleei, inolako zalantzarik gabe. Edizio honetan, zientzia pixka bat hedatuko du ?La belleza de una ecuación? hitzaldiarekin. The Big Van Theoryren eskutik, umorezko bakarrizketak ere egongo dira. Horrez gainera, beste hainbat aurkezpen, elkarrizketa, mahai-inguru eta abarrekin gozatzeko aukera egongo da.

Ekitaldia irailaren 11n eta 12an izango da, 10:00etatik aurrera, UPV/EHUk Bilbon duen Bizkaia Aretoan, eta streaming bidez jarraitu ahal izango da eitb.eus-en, zuzenean. Sarrera doakoa izango da.

Azken bi urteetan bezala, etxeko gazteenek ere zientziarekin ondo pasatzeko aukera izango dute, esperimentuak eginez eta jolastuz.

100 dibulgatzaile arituko dira aurten jardunaldiotan. Horien artean, matematikariak, fisikariak, biologoak eta abar daude, eta baita dibulgatzaile amateur asko ere. Pertsona asko daude Naukas (lehen Amazing.es) proiektuan elkarlanean, baina Miguel Artime (@Maikelnaiblog), Antonio Martínez (@aberron), José Cuesta (@InerciaCreativa) eta Javier Peláez (@Irreductible) daude horren muinean.


Siestarik onena, 30 minutukoa eta sofan egiten dena

Adituek siestaren onurak azaldu dituzte, izan ere, "lo egiten ez duen pertsona bat jaten ez duen beste bat baino lehen hilko litzateke", ohartarazi dute.

Siesta onuragarria da gehienez 30 minutukoa bada eta sofan egiten bada, Espainiako Osasun Mentaleko Loaren Zerbitzuko koordinatzaileak berretsi duenez.

Bazkal ostean gorputzak neke sentsazioa izan ohi du eta, ondorioz, beharrezkoa izaten da siesta txiki bat egitea edo edari bizigarriak hartzea, kafea edo ezki-ura esaterako.

Baina siestak ere kaltegarriak izan daitezke oso luzeak edo "oso sakonak" badira, izan ere, gauean lo egiteko arazoak izan ditzakegula ohartarazi dute.

Adituen arabera, "siestak goizeko tentsioak askatzea ahalbidetzen du eta arratsalderako prestatzen gaitu". Halaber, lo egitearen garrantzia aipatu dute, "lo egiten ez duen pertsona bat jaten ez duen beste bat baino lehen hilko litzateke".


Leioako Udalaren ekimenez sortutako meza bihar abestuko dute San Juan elizan

Bihar estreinatuko dute “Leioako herri meza” izenburuko musika pieza. Josu Elberdin pasaiatar musikagile ezagunak idatzitako lana da. Hitzordua arratsaldeko zazpietan jarri dute, Leioako San Juan Bataiatzailea elizan, bertan egingo baitute meza nagusia. Jose Ignacio Sarria aipatu parrokiako abesbatzaren zuzendariak adierazi duenez, “partituran islatzen den meza-emailearen, herriaren eta ahots mistoen koruaren arteko bat egitea dakar konposizioak. Horren ondorioz, liturgiako txatal abestuak eukaristia ospakizunean esku hartzen duten hiru multzo horien baterako abesti bihurtzen dira”. Soinu Atadia Udal Fundazioaren (musika eskola) bitartez, Leioako Udalak Josu Elberdin musikagileari egindako eskariaren emaitza da meza bitxi hori. Ekitaldi erlijiosoan parte hartuko duten herritarrei ordu erdi arinago parrokian egotea eskatu diete udal iturriek, entsegua egiteko aldez aurretik. Argazkian, San Juan Bataiatzailearen eliza / © Leioa.net.

“Leioako herri meza musikagileak landu izan dituen euskarazko mezaren liturgia testuetan oinarrituta dago. "Partitura ederra mami erlijiosoduna duena; atal distiratsu eta biziak daude eta, hauekin batera, barnera biltzera eta erregutze otoitz sakonak egitera goazenak, hala ere euskal musikaren sustrai jatorretan oinarritutako egituraren barruan”, azaldu dute Leioako Udaletik. Azken batean, “Leioako herri meza” euskaraz kantatutako meza da, ahots mistoen koru handi eta organorako, kantu koralarekin tartekatzen diren herriaren etengabeko baiespen esku-hartzeekin. Urte luzetan, San Joan Bataiatzailea parrokiako "liturgia gertaerak handitasunez ospatzen hainbesteko distiraz" lagundu izan duen parrokiako abesbatzaren tradizio handia eta historia luzea kontuan hartuta, Leioako Udalak, Soinu Atadia Udal Fundazioaren bitartez, "komenigarritzat" jo zuen, Leioako parrokiako eliztarren ohiko abestiak oinarritzat hartuz, hain bitxia dean eta Euskal Herriko gainerako parrokietan parekorik ez duen meza sortzea. Aipatu koruak ahots mistoen egitura du eta 40 kidez osatuta dago. Ignacio Sarriak zuzentzen du.


Jacinto Asteinza zendu da, beteranoetan munduko txapeldun izandakoa

Osasun-arazoak zirela eta, egunak zeramatzan Galdakaoko Ospitalean. Beteranoen mailan munduko txapeldun izateaz gain, Espainiako Txapelketa zazpi aldiz irabazi zuen.

Jacinto Asteinza zornotzarra zendu da gaur goizaldean Galdakaoko Ospitalean 83 urte zituela.

Txirrindularitzako beteranoen mailan munduko txapelduna izan zen eta Espainiako Txapelketa zazpi aldiz irabazi zuen.

Bihotzeko arazoak zituen eta joan den ostegunean ospitalera eraman behar izan zuten, neumonia batek jota. Azkenean, astearte honetako goizaldeko 04:00ak inguruan hil egin da.


Juan Mari Amenabarrek irabazi du sokamuturraren argazki lehiaketa

Azpeitiko Argazki Elkarteak lehiaketara aurkeztutako 106 argazkirekin erakusketa zabalduko du bihar, larunbata, Betharrameko aretoan; martxoaren bukaera arte ikusi ahal izango da. Erakusketa zabaldu aurretik, ekitaldi berean, sariak banatuko dituzte.

Zezena izenburua duen irudiarekin, Juan Mari Amenabar Otola-k irabazi du XXXIII. Sokamuturra Argazki Lehiaketa Imanol Elias Saria. 21 argazkilarik hartu dute parte Azpeitiko inauterietako sokamuturraren inguruko argazki lehiaketan. Joan den asteartean bildu zen lehiaketako epaimahaia, eta orduan hartu zuten erabakia. Bihar, larunbata, banatuko dituzte argazki onenen sariak, 12:00etan, Betharrametako aretoan.

Lehiaketan parte hartu duten argazkilarien irudiak zuri beltzean ateratakoak dira, pasa den otsailaren 19an, 20an eta 21ean, Azpeitiko inauterietako sokamuturrean. 21 argazkilarik hartu dute parte, eta guztira 91 argazki aurkeztu dituzte sokamuturra gai hartuta. Inauteri giroa gai bezala hartuta, berriz, 26 argazki aurkeztu dituzte lehiaketara. Joan den asteartean irudi horiek guztiak aztertu zituzten Jabier Beristainek, Iñigo Kortak eta Gorka Arregik. Haiek osatu dute epaimahaia.

Juan Mari Amenabarrek Zezena irudiarekin lehen sariari dagozkion 365 euroak eta garaikurra jasoko ditu. Angel Olabarriaren Begirada irudia aukeratu dute bigarren posturako. Honek 235 euro eta garaikurra jasoko ditu. Valen Garciak jasoko du hirugarren saria, Soka askatzen izeneko argazkiari esker; 200 euro eta garaikurra jasoko ditu, zehazki. Laugarren sariari dagozkion 120 euroak Iñaki Etxenagusiak jasoko ditu, Lurrean argazkiagatik. Eta bosgarrenaren 80 euroak Julen Juaristik, Ixe-ixe irudiarekin.

Inauteri giroa jasotzen duen irudi ederrena saritzeko, IñakiJoaristi Altzarte Saria Jose Ramon Larrañagak jasoko du, Lan egin ondoren parrandara izenburua jarri dion argazkiarekin. Honek 150 euro eta oroigarria jasoko ditu.

Lehiaketara aurkeztutako 106 argazkirekin erakusketa zabalduko dute bihar, 12:00etan, Betharrametako aretoan. Bertan, argazki erakusketa zabaltzearekin batera, sariak banatuko dituzte. Inauterietako sokamuturraren inguruko argazkien erakusketa martxoaren bukaera arte zabalik egongo da Betharrametan, astegun arratsaldetan seiretatik zortziretara, eta asteburu eta jaiegun eguerdietan, hamabietatik ordubietara.


Enrique Maya: 'Euskara sustatzen da, eta nahi duenak oztoporik gabe ikas dezake'

"Egiten dudan edozein gauzatxorekin polemika handia sortzen da", deitoratu du Iruñeko alkateak euskararen ordenantza aldatu eta Pirritx, Porrotx eta Marimototsen ikuskizuna bertan behera utzi ostean.

Enrique Maya Iruñeko alkateak Radio Euskadiko 'Boulevard' albistegian esan duenez, aurrekontuak onartzea da bere lehentasuna. Testuinguru horretan, "lehentasunezko solaskidea PSN" dela onartu du Mayak, eta, Nafarroako Gobernuan, sozialistek EH Bilduren edo Navarra Sumaren babesa behar dutela gogora ekarri du. Bere iritziz, “koherentea” izango litzateke Iruñeko Udalaren eta Foru Gobernuaren artean babesak trukatzea, "baina giro nahasi honetan ez dakit logika horrek balio duen".

"Egiten dudan edozein gauzatxorekin polemika handia sortzen da", esan du Mayak, agintera iristean Joseba Asironek jarri zuen armarria kentzeagatik jaso dituen kritiken inguruan. Halaber, euskararen ordenantzaren aldaketari buruz eta Pirritx, Porrotx eta Marimototsek Iruñean ematekoa zuten ikuskizuna bertan behera uzteko erabakiaren inguruan ere hitz egin du alkateak.

"Hizkuntza bakoitzak herritarren ezagutzaren araberako babesa izango du Iruñean", esan du Mayak. Enrique Mayarentzat, "euskara beste hizkuntza bat gehiago da" administrazio publikoko "orotariko lanpostuetan" frogak egiteko orduan, eta "ingelesa jakitea ere oso garrantzitsua” dela nabarmendu du. Herritarrei begira, euskarak "nagusi" izan behar duela aitortu badu ere, "denak erantzun behar dio jende gehienak nahi duenari: % 12k ezagutzen du, baina erabilera askoz txikiagoa da”.

"Ezin dugu Iruñeko Udala eremu euskaldun bateko udaletxe bihurtu", azpimarratu du Mayak. Hala, Iruñean euskararen erabilera sustatzen ote den galdetuta, baietz erantzun du Mayak: "Egiten da, euskara ikasi nahi duenak askatasunez egiten du, inolako oztoporik gabe". Alabaina, neurri zehatzak hartzea baztertu du: "Gehiegizkoa da Udalarekin hitzarmena duten ekitaldi pribatuetan euskara erabili behar izatea". Dena dela, ordenantza berria betetzen ez duten kartelen "jazarpenik" ez da izango ziurtatu du.

"Pailazo batzuek sakabanaketarekin lotutako gaiak azaldu ahal badizkiete haurrei, ni ez naiz politika egiten duena, haiek baizik. EAJk eta PSOEk ere hala egin dute beste gai batzuetan". Beto hori "salbuespenezko" zerbait da Enrique Mayaren arabera, "haurrak diren bezain sentibera delako neurria".

"Euskara gure kulturaren parte da, dagokion neurrian", azaldu du Mayak. Ildo horretatik, euskal pilotan jokatu zuela eta bere aitona euskalduna zela gogora ekarri du. Halaber, azken asteotan jasotako kritikei garrantzia kendu die: "Denetarik esan didate, ohituta nago, eta presio horrek ez ditu nire ideiak aldatuko".


Kantabriako partera

Anbiola, bazebilen historialari izen handiko aditu-ustekoen artean Vasco-cantabrismo esaten zioten teoria, erromatarren aurka jo eta su borrokatu ziren kantabro haiek euskoak zirela zioena, interan. Izan ere, bada, diotenez, Britainia Handiko museoan, 1190ko irakurgai bat, Division of kingdoms of Navarre and Spain delakoa, Nafarroako erreterria edo erresuma Urdializko uretaraino iristen zela omen dioena. Saurio edo Ason ibairaino, hain zuzen. Jakina da, halaber, Gartzia izeneko errege nafarrak bere emazte Stephaniari, 1040an doi-doi, ezkon-opari edo, hainbat herri eman ziona, eta mendebaldean, Aiarako Erretes eta Lanteorekin batera, Mena, Soba, Urdializ, Kolindres...besteak beste. Harez gero, urterik joan da, e!

Orain, berriz, Kantabriako partian, ez da besterik entzuten: txo, irekizu muga! Euskal Herria sartalderantz zabaltzen da, antza. Iparraldeko muga hertsirik izan arren, bortz axola, iparra aspaldi galdurik gabiltza eta. Nafarroarekikoa, beste behin, “frontera de malhechores” bilakatu zaigu. Baina, beti geratuko zaigu Laredo!

Honetara, ziur aski, bere aipamenak izango dira beste laurogei urtian, Kantabriako partian. Revilla lehendakariarenak, erran bage doa.


Irudietan: Aiako Landare Berezien Azoka

Jende ugari bildu da Iturrarango Lorategi Botanikoan, Landare Berezien Azokan. Gaur goizean zabaldu dute eta bihar bitartean «kontinente guztietako landareak ikusi eta salneurri paregabean erosteko aukera» izango da bertan. Aurtengoan 47 mintegik parte hartu dute landare azokan, eta Frantzia, Italia, Espainia, Herrialde Katalanetatik eta Euskal Herritik etorritako mintegiak bildu dira hitzorduan.

Horrez gain, ekintza osagarriak ere eskaini dituzte. Bihar, 11:00etan, Lur Berryk Lorategi Jangarriak hitzaldia eskainiko du, esaterako. Era berean, Aiako herrigunean ere azokatxoa jarriko dute bihar, landare eta landareekin zerikusia duten 18 postu ipinita.

Bertaratzeko aukerak

Pagoetako Parke Naturalak aparkaleku mugatua duenez, bi aparkaleku gune antolatu dituzte; bata Aian eta bestea Txurrukako aparkalekuan. Horietatik doako autobus zerbitzua jarri dute azokara heltzeko. Zarauztik azoka gunera joan-etorria egiteko ere autobus zerbitzua dago. Karmeliten parean jarri dute geltokia.

Landare Berezien Azokara sartzeko lau euro ordaindu behar dituzte 12 urtetik gorakoek. Prezioaren barruan sartzen da aparkalekuetatik azoka gunera autobusez joan-etorria, erositako landareentzako kontsigna zerbitzua eta ondoren eroslearen ibilgailuraino garraio zerbitzua.


Zubietan ere, hondakinak atez ate biltzen hasiko dira

Usurbilen atez ateko bilketa abiatu zela sei urte beteko dira datorren astelehenean, martxoaren 16an. Urteurren egun horretan, bilera deitu dute arratsaldeko 18:00etan Zubietako Kaxkapen. Zubietan atez ateko bilketaren lehen fasea martxan jartzera doaz eta hondakinen kudeaketan ematera doazen aldaketaren nondik norakoak azaltzeko deitu dute aipatu bilkura, Usurbilgo Udalak eta Zubietako Herri Batzarrak. "Bilera hau irekia da eta bertan sortu daitezkeen zalantzak eta/edo kezkak azaltzeko aukera izango da", antolatzaileen esanetan.

Atez ateko bilketa oraingoz ez da Zubieta osora hedatuko. "Herri honen berezitasunak direla eta, soilik lehen fasea gauzatuko da, hau da, Santueneatik Zubietako Kaxkoraino dagoen tartea, Araundi kalea, Txakurtxulo eta Barrenetxeko etxebizitzak", bilera deitu duten erakundeek ohar bidez zehaztu dutenez.

Usurbilgo esperientziaren eredugarritasuna ikusita erabaki dute Usurbilgo Udalak eta Zubietako Herri Batzarrak, urrats berri hau ematea; "beste pausu bat ematera goaz: Zubietan, lehen fase batean, atez ateko hondakinen bilketa zerbitzua ezartzera".


Herritar eta enpresentzako laguntzen premiazko deialdia egin du udalak

Diru-laguntza ekonomikoen sorta bat da, 40.000 eurokoa, COVID-19ren bilakaeraren ondorio ekonomikoak arintzeko.

Aiarako Udalak, herritarrengandik hurbilen dagoen administrazioa den aldetik, eta COVID-19k enpresa eta mikroenpresa txiki, autonomo eta autonomoetan nahiz udalerriko familietan eragindako ondorio ekonomikoen aurrean berehala jarduteko, Arabako Lurralde Historikoaren Aldizkari Ofizialak (ALHAO) gaur argitaratu duenez, 40.000 euroko diru-laguntza programa bat abiarazi berri du, ezohiko egoera sozioekonomiko osoan dauden kolektibo horiei likidezia gehigarria eman nahi dieten diru-laguntzak emateko, Gentza Alamillo Aiarako alkateak gaur goizean jakinarazi duenez.

Horregatik, ezin izango dira laguntza hauetara bildu alarma-egoera deklaratu aurretik gertatu diren egoerak, hau da, 2020ko martxoaren 14a baino lehenagokoak, eta diru-laguntzaren zenbatekoa ezingo da izan 2.500,00 eurotik gorakoa pertsona edo erakunde onuradun bakoitzeko.

Laguntza-lerroak

Laguntza-deialdi honek honako laguntza-lerro hauek biltzen ditu, egoitza soziala Aiarako udalerrian duten enpresa txikientzat eta mikroenpresentzat. Betiere mikroenpresako plantillaren batez bestekoa ez bada 10 langilera iristen. Enpresa txikiak, bestalde, ezingo du 50 langile baino gehiago izan, ezta bere aktiboa edo eragiketa-bolumena ere, Euskal Autonomia Erkidegoarekiko Ekonomia Itunean zehazten den bezala, eta ezingo du 10 milioi euro baino gehiago izan. Era berean, pandemiaren ondorioz, enpresek edo mikroenpresek %70etik gorako murrizketa jasan behar izan dute 2019ko azken hiruhilekoarekin alderatuta.

Gainera, Aiarako udalerrian langile autonomoen araubide berezian autonomo gisa alta emandako pertsonei eta Aiarako saltoki edo establezimendu ireki bateko titularrei zuzenduta daude laguntza hauek, baldin eta errentan emandako lokal batean edo haien jabetzako lokal batean jarduten badute. Horretarako, saltokiak edo establezimenduak, pandemiaren ondorioz, 2019ko azken hiruhilekoarekin alderatuta, %70etik gorako murrizketa izan beharko du bere diru-sarreretan.

"Laguntza horien onuradun izango dira, halaber, 14 urtetik beherakoen gurasoak, edo premia bereziak dituzten edo mendekoak diren pertsonak beren kargura dituztenak, baldin eta haientzat soldatarik gabeko baimena hartu behar izan badute, eta parekagarriak, familiaren etxean zaintzeko", zehaztu du Alamillok. Era berean, laguntza hauen onuradun izan ahalko dira alarma-egoera deklaratzen duen 463/2020 Errege Dekretuaren ondorioz enplegua galdu duten pertsonak, betiere 2020ko martxoaren 14a baino geroago.

Laguntza-sorta hau mendekotasun-maila duten beste batzuen ardurapean dauden pertsonei ere zuzenduta dago, bai eta telelana gaitzeko edo ikasleentzako material elektronikoa erosi behar duten auzotarrei ere.

Eskabideak eta aurkezteko epea

Eskabideak aurkezteko, inprimakiak eta inprimakiak bete behar dira. Inprimaki horiek Udalaren webgunean daude, www.aiarakoudala.eus helbidean, udaletxeko sarrera-erregistroaren bidez edo adierazitako bideetako edozeinen bidez aurkeztu behar dira, gaur ostirala (ekainak 5) deialdiaren laburpena Arabako Lurralde Historikoko Aldizkari Ofizialean (ALHAO) argitaratu eta 10 egun balioduneko epean.

"Udaleko erregistroan ahalik eta jende gutxien egoteko, eskabidea eta diru-laguntza behar duten agiriak telematikoki aurkeztea gomendatzen da", azpimarratu du alkateak. Posta elektronikoa ez da deialdian parte hartzeko balio duen bitarteko telematikoa izango pertsona juridikoentzat edo enpresentzat, eta nahitaezkoa izango da udalaren web-orriaren kanal telematikoa erabiltzea; beraz, erakunde horiek aurrez aurre egiten dituzten eskabideak ez dira onartuko.

"Deialdiko laguntzen eskaera aurkezteko behar den informazio, baldintza eta dokumentazio guztia udalaren webgunean egongo da eskuragarri, kontsultatu ahal izateko", amaitu du Gentza Alamillok.


Haritxelharri eman diote 2004ko Manuel Lekuona saria

Jean Haritxelhar Euskaltzaindiako lehendakariari eman diote 2004ko Manuel Lekuona saria. Eusko Ikaskuntzak ematen du sari hori, euskal kulturaren alde egindako lana onartzeko. Haritxelhar idazlea eta hizkuntzalaria da. Tolosako (Frantzia) Unibertsitatean eta Sorbonan (Frantzia) ikasi eta Bordeleko (Frantzia) Unibertsitatean gaztelania, euskara eta euskal literaturako irakaslea izan da.

Baigorrin jaio zen Haritxelhar 1923an.

Baigorriko alkate eta Baionako Euskal Museoko zuzendaria izateaz gain, Eusko Jaurlaritzako Euskararen Aholku-Batzordeko kontseilari izendatu zuten 1982an.

Etxahun olerkariari buruzko tesiarekin doktoratu zen.

Hitzaldi anitz prestatu eta euskal aldizkari anitzetan parte hartu du, batik bat Herrian.

Euskaltzain osoa da 1962az geroztik; urte askoan euskaltzainburuorde izan ondoren, 1988an euskaltzainburu hautatu zuten. EIZIEko ohorezko kidea da 1996az geroztik.


Ekainaren 7an Zeatikezpa ikus-entzunezko rallya egingo dute gaztetxean

Zarauzko eta Urretxu-Zumarragako gaztetxeek Zeatikezpa ikus-entzunezko rallyaren bigarren edizioa antolatu dute ekainaren 7rako. Oraingoan, Urretxu eta Zumarragan egingo dute. Lehiakideek askatasunari buruzko iragarkiak egin behar dituzte. 10:00etan elkartuko dira, gaztetxean, eta antolatzaileek derrigor sartu beharreko objektuaren eta tokiaren berri emango diete. Grabatzeko eta editatzeko materiala parte hartzaileek ekarri behar dute. Gaztetxeak Internet lotura eta bazkaria eskainiko dizkie. Lanak 19:00etarako entregatu behar dituzte. Ordu horretan aurkeztutako lan guztiak ikusiko dituzte. Egun horretan etortzerik ez dutenek ere parte har dezakete, baina horretarako lehenago antolatzaileekin harremanetan jarri behar dira. Izena emateko edo informazio gehiago lortzeko, zeatikezpa.org helbidera jo daiteke.

The post Ekainaren 7an Zeatikezpa ikus-entzunezko rallya egingo dute gaztetxean appeared first on Otamotz.


Ikastolako parke berriak arrakasta izan du haurren artean

Udan Ikastola dagoen udal-eraikinaren fatxadaren berritze lanak egin dira. Egoera larrian zeuden kanpo aldeko fatxada berritu zuten aurrena, eta langileek obretan erabilitako tresneria kendu zutenean, ibai aldeko parkea egoera kaskarrean geratu zen.

Hori dela-eta, Ikastolak bere gain hartu du herriko parke hau berritzeko ardura (kostua barne) eta Ikastolan egiten ari diren eraldatze prozesuarekin lotuta, Konfiantzaren Pedagogia egitasmoaren oinarriekin diseinatu dute parkea. Horrela naturako elementuekin eraikitako parkea osatu dute: zoruaren azalera handiena pinu azalekin estalia dago, enbor zatiekin zirkuituak antolatu dituzte, hiru dimentsiotako egiturak osatzen dituzten etxolak jarri dituzte eta landare sensorialak landatu dituzte usaimena, ukimena eta dastamena lantzeko.

Modu honetan haurrek, esperimentatuz, erronka desberdinei aurre egiteko aukera izango dute parkean: oreka, kuriositatea, aurkikuntza...

Haur parke berria 0 eta 6 urte bitarteko umeentzat dago diseinatuta eta, herriko parkea denez, haur guztiek bertan jolasteko aukera dute, irekia baita. Herriko haurrak Ikastolako parke berriaz gozatzea espero dute Ikastolako kideek.


Gabonetako argiak, piztuta

Gabonak ate joka datoz, eta dagoeneko piztu dituzte herriko hainbat txokotan Gabonetako argiak.

Abenduan sartzearekin batera, hotzaz gain Gabon usaina ere ari da nagusitzen kaleetan zehar, eta horren erakusle dira dagoeneko piztu dituzten Gabonetako argiak. Herriko hainbat txokotan jarri dituzte argiak; Kale Nagusian eta Plazaberrin, adibidez. Eguberriak igaro arte, eguna amaitzearekin batera egunero piztuko dituzte herriko argiak.


Bisitetarako oztopoak jartzen dizkietela-eta, gose eta egarri greba hasi dute Moulins-Yzeureko bi presok

Ander Geresta eta Jabi Abaunza euskal presoak dira erabaki hori hartu dutenak. Bisita jaso aurretik biluztu eta uzkia arakatu nahi izan diete, eta uko egin diote baldintza horri.

Azken asteetan Moulins-Yzeureko espetxean (Frantzia) bisitak jasotzeko jarri dizkieten oztopoak salatzeko gose eta egarri greba hasi dute Ander Gerast eta Joseba Abaunza euskal presoek. Aministiaren Aldeko Mugimenduak agertu duenez, azken hiru asteburuetan bisita jaso aurretik biluzteko eta makurtzeko eskatu diete espetxezainek, hartara uzkia arakatzeko. Euskal presoek uko egin diote baldintza hori betetzeari, eta, ondorioz, zigor ziegetara eraman dituzte. Egoera hori salatu nahi dute Gerestak eta Abaunzak gose eta egarri grebarekin.

Bi horiekin batera beste bi euskal preso ere badaude kartzela horretan: Ismael Berasategi eta Iñaki Lizundia. Hala ere, botikak hartzen dituztela-eta horiek biek ez dute protestaldian parte hartuko.


Maddi Zuloaga: "Abesti ezagun batzuk kantatuko ditut"

"Egingo dudan agerraldia goxoa izango da, edo hala izatea nahiko nuke". Larunbat honetan kantaldi birtual bat eskainiko du arratsaldeko 19:00etatik aurrera.

NOAUA! Nolakoa izango da eskainiko duzun kontzertua? Zerbait aurreratzerik?

Egingo dudan agerraldia goxoa izango da, edo hala izatea nahiko nuke, abesti ezagun batzuk kantatuz momentuko etxeko giroa goxotzeko eta disfrutatzeko.

"Ez nuke egoera hau asko luzatzerik"

NOAUA! Konfinamendua goxatzeko xedez abiatu da ekimena. Eta zuk, nola daramazu egoera hau?

Pentsatzen nuena baino asko hobeto, bizitzak ematen dituen aldaketak aprobetxatuz, gauza berriak ikasten eta nahikoa lasai. Baina ez nuke nahi egoera hau asko luzatzerik.

NOAUA! Labur bada ere, zer da konfinamendutik okerren daramazuna? Eta alde onik ikusi badiozu, zein nabarmenduko zenuke?

Konfinamendutik okerren daramadana ez da kalera ezin ateratzea, ezin lagunak besarkatzea, zure ingurukoen presentzia eta batez ere monotonia berri bat sortzea izan da.

Alde onak edukiko ditu eta bat, nire ustez, gauza mordoxka ikasi ditzazkegula, eta inoiz egingo genituen gauzak egiten bukatuko dugula.

Zuzenekoak, sare sozialetan ikusgai

Emanaldia sare sozial hauen bitartez jarraitu dezakezue: Facebook-en, Usurbilgo artixtak orrialdean eta Instagramen @sortuzbakardadeaisolatuz helbidean.

Nola parte hartu?

Ekimen honetan parte hartu nahi duen orok ateak zabalik ditu. "Zuzeneko bat burutu nahi baduzu idatz iezaguzu aipaturiko plataformetara edo idatzi email bat artixtak@gmail.com helbidera. Bestetik, ikus-entzunezko euskarririk sortu baduzu, helaraziguzu bide berbera erabiliz".


Gizon batek bikotekideari lepotik indarrez heldu eta eraso egin dio

Igande gauean, 27 urteko gizon bat atxilotu zuen Udaltzaingoak, genero indarkeria leporatuta.

Ertzaintzak 34 urteko gizon bat atxilotu du gauerdian Gasteizen, bikotekideari eraso egiteagatik. Genero indarkeria delitua leporatuta, epailearen aurrean utzi dute. Biktima Santiagoko ospitalera eraman behar izan dute, zauriak sendatzeko.

24:00ak aldera izan du Ertzaintzak erasoaren berri. Koroatze auzoan, emakume bat leihotik garrasika hasi da, bikotekidea kolpatzen ari zela esanez. Poliziak etxebizitzara gerturatu dira, eta biktimaren pisukide batek ireki die atea. Emakumeak lepoaldean zauriak zituela ikusi dute ertzainek; arnasteko arazoak zituen eta nekez mugi zitekeen.

Biktimak salatu duenez, gizonak besoetatik eta lepotik indarrez heldu dio, baina emakumeak lortu du leihora hurbiltzea eta bertatik laguntza eskatu du.

Igandean, beste eraso bat

Halaber, Gasteizko Udaltzaingoak 27 urteko gizon bat atxilotu zuen igande gauean, bikotekide ohia bere bi seme txikien aurrean kolpatzeagatik. Emakumeak komisaldegian salatu zuen erasoa, eta poliziek gizona atxilotu zuten genero indarkeria delitua leporatuta.

Tratu txarrak pairatzen badituzu edo kasuren bat ezagutzen baduzu, kontuan hartu gida honetako aholkuak edota deitu telefono hauetako batera: 900 840 111 (Euskadin) edo 016 (Estatu osoan); doakoak dira eta ez dute arrastorik uzten fakturan, baina bai telefonoan. Beraz, ez ahaztu ezabatzea.


Elizatxo Ikastolako Maider Perezek 2garren saria jaso zuen bere idazlanarekin

Gipuzkoako Foru Aldundiko Giza Eskubideen, Berdintasunaren eta Lankidetzaren Zuzendaritza Nagusiak lehiaketa bat antolatu du, neska-mutilak generoa eta rolen inguruko hausnarketa egitera animatzeko. Elizatxo ikastolan, 6garren mailan dabilen Maider Perez Arzakek bigarren saria jaso zuen Emakumeen bizitza hobetu al da? idazlanarekin. Saria martxoaren 13an jaso zuen Iñaki Galdosen eskutik, Foru Aldundian egindako ekitaldian.


Aireportuaren lehiakortasuna areagotzea ezinbestekotzat jo du Eneko Anduezak

Hondarribiko aireportuaren lehiakortasuna «areagotzeko» beharra azpimarratu zuen Eneko Andueza Gipuzkoako PSE-EEko idazkari nagusiak Eusko Jaurlaritzako Lurralde Plangintza, Etxebizitza eta Garraio Sailean ostiralean egindako interbentzioan. Espainiako Gobernuarekin transferentzien eskualdaketa bete dadin sinatutako akordioaren harira, aireportuen kudeaketa Jaurlaritzaren esku geratuko dela-eta egin zituen adierazpenak Anduezak.

Datozen hilabeteetan burutuko dutela eskualdaketa aurreratu zuen idazkariak. Haren ustez, tokiko kudeaketa ezinbestekoa izango da aireportua «motor ekonomiko» bihur dadin. Ildo horretan, gai honen inguruan alderdi guztiek sinatutako hitzarmen zabala eta aho batez onartutako zuzenketa transakzionala txalotu zituen Anduezak.

Hori horrela, azken urteetan Donostiako Aireportuaren «segurtasuna, eraginkortasuna eta kalitatea» bermatzeko egindako aurrera urratsak nabarmendu zituen agintariak, nahiz eta ingurumenagatik kezka adierazi duen, aerodromoa eta Plaiaundi parke ekologikoaren arteko gertutasuna nabarmenduz.


«Koalizioaren ereduak ez dio EH Bilduren oraingo errealitateari erantzuten»

Eusko Alkartasunaren gazte erakundeak XIV. Biltzar Nagusia egin du duela gutxi, eta, Asier Gomez idazkari nagusi berriak dioenez, gazteak EH Bildura erakartzeko bideez gogoeta egiten hasi dira, besteak beste.

Berriki egin du GA Gazte Abertzaleak Eusko Alkartasunaren gazte erakundeak XIV. Biltzar Nagusia, eta, beste zenbait erabakiren artean, Nazio Batzordea berriztatu dute. Datozen bi urteetan, Asier Gomez (Barakaldo, 1986) izango da gazte erakundearen idazkari nagusia. Harekin mintzatu da BERRIA, Eusko Alkartasunak Bilbon duen egoitzan, erakundearen asmoen berri jakiteko xedez.

Zeintzuk izan dira XIV. Biltzarrean hartu dituzuen erabakirik garrantzitsuenak?

Aurrera begirako erronka batzuk jarri ditugu, estatutuak ere berriztatu ditugu erakundeak gaur egun duen errealitatera egokitzeko, eta eztabaida bat hasi dugu gazteriak EH Bilduri egin beharreko ekarpenaz. Gu EAko gazte erakundea gara, baina EH Bildu da egun hauteskundeetara aurkezten den koalizioa, eta kezka dugu hainbat gaztek ez dutelako EH Bildu erreferentzia gisa ikusten.

Eta horretarako, zuen ustez, zein da bidea?

EH Bildun dauden gazte erakunde guztiek badute horretaz zeresana, baina, gure ustez, gabezia bat dago, gazte asko baitaude erakunde horietako kide ez direnak eta EH Bilduren proiektuarekin bat datozenak. Gazte horiei lekua nola egin, horixe da galdera.

Zuek nola irudikatzen duzue etorkizuneko EH Bildu?

Eztabaida hori egiten ari da EH Bildun eta koalizioa osatzen duten alderdi bakoitzean, eta gu, jakina, EAn ari gara eztabaida horretan parte hartzen. Guk pentsatzen dugu lau alderdien koalizio hutsaren ereduak dagoeneko ez diola egungo egoerari erantzuten, eta errealitateak beste eredu batera eraman gaituela modu natural batez. Disfuntzio batzuk sortzen dira: ezin duzu EH Bildun izena eman, eta, gainera, alderdi bakoitzak bere historia eta bere zama dauka, eta badago jende asko zama hori gainean eraman nahi ez duena eta EH Bilduko kide izan nahi duena lau alderdietako baten kide izan gabe. Horri bidea eman behar zaio.

Beste lan ildorik zehaztu duzue biltzarrean?

Gazte erakundea izanik, gure kezka nagusia gazteriaren egoera da. Zehaztu dugu datozen bi urteetan [EAEko] Gazteriaren Legea egiteko prozesua abian ikusi nahi dugula. Gogoratu behar dugu lehen egitasmoa [Juan Jose] Ibarretxeren azken urteetan aurkeztu zela Eusko Legebiltzarrean, eta geroztik bi agintaldi igaro dira, eta gaiak ez du aurrera egin. Gure asmoa litzateke lege horretan txertatzea gazteen arazoei erantzun ahal izateko tresnak, eta, horregatik, oso garrantzitsutzat jotzen dugu. Gainera, uste dugu prozesu horretan gazteek egon behar dutela hasiera-hasieratik.

Egia al da gazteei ez zaiela politika interesatzen?

Egia da azken hamarkadan gutxitu dela gazteak talde antolatuetara jotzeko interesa. Baina hori ez da bakarrik politikarekin gertatzen: aisialdi taldeetan, auzo elkarteetan eta abarretan inplikazioa gutxitu egin da. Dena dela, politika ez dira bakarrik instituzioak, kalea eta auzoa ere bada politika, eta maila horietan konprometitutako gazteak badaude. Eta, gainera, badago gazteen ekarpena gutxiesteko joera, «adinaren gauzak» direlakoan edo gazteen iritziek gutxiago balioko balute bezala.

Zer pentsatzen duzue PISA txostenaren emaitzez?

Lehenbizi, adostu beharko genuke proba horri nolako zilegitasuna ematen diogun, zer eta nola neurtzen duen. Baina, hori esanda, egia da emaitzak Lopezen gobernutik gaur arte irakaskuntzak nozitutako murrizketen ondorio ere izan daitezkeela. Orain, zerbait gaizki dabilela ikusita, galdera da Jaurlaritzatik zer egingo den horri buelta emateko. Eta hori aurrekontuetan islatu beharko da. Orduan ikusiko dugu konpromiso hori noraino iristen den.

Euskararen Eguna zela eta, zenbait gazte erakundek, GA ere tartean zelarik, euskararen aldeko agiri bat sinatu zenuten. Badirudi horrek polemika piztu duela sarean. Zer gertatu zen?

Agiria ni idazkari nagusi izendatu aurretik jorratzen hasi ziren hainbat gazte erakunde, JSE-Egaz [PSE-EEren gazte erakundea] tartean. Guri helarazi ziguten testuak, gure ustez, ez zituen euskarak merezi dituen gutxienekoak betetzen, eta aldaketak proposatu genituen: norberaren arduratik harago urratsak egin beharra, ofizialtasuna, euskararen herri osoaren lurraldetasuna eta abar. Aldaketa horiek onartu egin ziren, eta esanguratsua da JSE-Egazek ez duela azken agiria sinatu. Testuan, Jaurlaritzaren kanpaina aipatzen zen, baina argi dago agiriaren ildoak ez zuela zerikusirik kanpaina horrekin.


Durangaldeari buelta bizikleta gainean

Eskualdea ia alderik alde zeharkatzeko aukera ematen du mendiko bizikletak.

Durangaldea leku aproposa da mendiko bizikletaz ibiltzeko. Mendi, baso eta ingurune ederrak ezagutu ahal dira bertako ibilbideak eginez. Eskualdea ia alderik alde zeharkatzeko aukera ematen du Durango, Abadiño, Berriz, Zaldibar, Mallabia, Elorrio eta Atxondo zeharkatzen dituen ibilbideak. Gainera, Mallabitik Elorriorako tartean Elgetatik igarotzea ere ahalbidetuko dio txirrindulariari. 46 kilometroko luzera dauka, eta ia lau orduko ahalegina eskatzen du.

Durangon irtenda, Abadiñoko Gaztelua auzorantz joan behar da lehenik. Handik, pista hartu eta Berriztik Miñotarako errepidera. Bidegurutzean, aurrera jo asfaltozko bidetik. Azkeneko baserriraino jarraitu, eta ezkerraldean dagoen bide bati heldu behar zaio. Beherantz joango da, Egaña lantegiaren atzealdera irten arte. Zaldibartik Areitiora igotzea da hurrengo lana. Eskuineko pista bat hartu behar da Elgetara joateko. Gipuzkoako herrira heltzean, Intxortarako norabidean jarraituko du txirrindulariak. Intxorta inguratu, eta Kanpazar-Elgeta errepiderantz jo behar da.

Kanpazarrera heltzean, Besaide ingururantz eroango duen pista erabili behar du txirrindulariak. Handik, Atxondorantz jaitsiko da. Durangora bueltatzeko, errepide albotik Abadiñora jarraitu, eta ostean, bidegorria hartu daiteke.


«Aukera etorritakoan, daukazun guztiarekin heldu beharra dago»

Goierrin palari profesional bat berriz. Aspaldiko partez, ala?

Orain dela urte asko izan ziren profesionalak. Nik ez ditut ezagutu, jada jubilatuta daude. Kontatu egin didate bazirela.

Nola etorri zaizu aukera?

Afizionatuetan Elite mailan eta txapelketa garrantzitsu askotan jokatu dugu. GRAVNI txapela jantzi eta gero entrenatzeko deitu zidan Innpalak, han txukun ikusi nindutela eta. Udan, gainera, Ander Landetak eskumuturra minduta zeukanez, haren ordezko bezala proba egin zidaten. Eta, itxura denez, gustatu.

Abuztuan Bilboko Aste Nagusiko txapelketan aritu zinen. Zuere burua nola ikusi zenuen?

Nahiko gustura. Oraindik, garbi dago, ikasteko asko daukat, berria naiz eta hobetzeko asko dago. Material berrira ohitu beharra daukat, aurrerapauso hori daukat eman behar da.

Asko aldatzen al da materiala?

Pisuagoa da profesionaletan, bai pala bera, bai pilotak. Pilotak 105 gramo izaten du, eskukoak bezainbeste, eta mugitzea kosta egiten da. Bestetik, profesionalek dedikazio gehiago daukate afizionatuetan baino, eta akatsentzat tarte gutxi geratzen da.

Zer baldintza eskaini dizkizu?

Probaldia udan egin, eta orain lau-bat aste abisatu zidaten. Urtebeteko kontratua eskaini didate, bukatutakoan berriz hitz egitekotan. Uda ondoren ere eurekin segitu dut entrenatzen.

Halako aukera bati muzin ezin zaio egin, ezta?

Etortzen denean heldu beharra dago, daukazun guztiarekin. Horrelako aukerak gutxitan eskaintzen dira, eta atzera begira ezin da geratu. Heldu, eta segi.

Zer pilotari koadro zaudete?

Innpala da pala profesionaleko enpresa bakarra. Hamar pilotari gaude han. Ezagunenak Fusto, Ibargarai, Gaubeka, Ibai Perez… dira. Makina batzuk dira. Hamar onenetan egotea polita da.

Binakako Kutxabank Ligan hasiko zara, Xabier Ibargarai txapeldunarekin. Ez dago gaizki.

Ibargarairekin jokatzea plazer bat da. Partida oso ondo irakurtzen du, eta aurretiko lanean ere oso ona da: kontzentrazioa asko lantzen du eta asko babesten du. Kantxan, zuriz jantzitakoan, lehiakorra da, eta partidak irabazteko estrategiak oso landuta dauzka. Bere dohainak zukutzen bikain daki.

Zuk zer eman dezakezu? Zertan nabarmentzen zara?

Eskuinarekin indar handia eta abiadura sartzen diot pilotari. Bilboko Aste Nagusian ere Ibargarairekin jokatu nuenez, pentsatzen dut estilo berdina erabiliko dugula orain: pilota onak eta erosoak bilatu, eta hor estutu.

Pala profesionala zertan da? Hortik bizitzeko lain bai?

Erabat horretara dedikatzea oso zaila da. Kirol minoritarioa da. Bizkaian zentratzen da, eta txapelketa gehienak han dira. Pixkanaka zabaltzen ari da, Frantziara eta. Baina ez dago oso egoera onean. Pilotaz aparte beste lan bat edukitzen behintzat onartzen digute, eta, biak uztartuta, zerbait egin daiteke.

Lanean ere ari zara, beraz. Nola moldatzen zara prestatzeko?

Zortea daukat, lanaldia 15:00ak arte daukadalako. Neure kasa egiten ditut entrenamenduak. Astean behin edo bitan Bilbora joaten gara, laukotea elkartu eta frontoian jokatzeko. Orain arte Ordiziako Oiangu taldean ere jardun naiz. Bakoitzak bere entrenamenduak ditugu.

Gimnasioko lana ere bakoitzak bere kontura antolatzen du?

Beno, nik gimnasiorik ez dut zapaldu oraindik [barrez]. Korrika egiten dut, eta baserrira ere joaten naiz. Aitak gutxi laguntzen diogula esaten du baina…

Zaragozako klubean ibiliak zarete Xabier anaia eta biok.

Bai, bi anaiak. Kilometro asko egin ditugu, asteburua joan eta asteburua etorri. Xabierrek 22 urtez azpiko Munduko Txapelketa irabazi zuenean, 2016an, sortu zitzaigun Zaragozako aukera. Baten prezioan bi fitxatu gintuzten, eta biok joaten ginen. Lehenengo urtean anaiak jokatu zuen, Mundialetik sasoiko zegoelako; eta azkeneko bietan, nik. Esperientzia bat izan da.

Orain jo duzu goia zuk?

Lehendik ere maila hartzen ari nintzen, baina nik uste aurten izan dela gorakada, GRAVNI irabazi dugunean. Mundialisten kontra lortu dugu txapela, azkenean. Beraz, lorpenaren zati garrantzitsu bat titulu hori izan dela uste dut.

Anaiak zer esaten dizu? Zure zenbakia eskatzeko deitutakoan, bera hobea dela esan du.

Kabroia! [algarak] Beti daukagu etxean pikea. Baina anaia oso gustura dago. Inbidiatan, baina gustura. Berak Munduko txapela lortu zuenean ni egon nintzen bezala. Ea berak ere lortzen duen pausoa ematea. Kualitateak badauzka; garatzea falta zaio.

Bi anaiak palan goian ibiltzeko, zein da ‘erruduna’? Etxekoak?

Aitarekin jokatu izan dugu txikitatik, gomaz. Olaberriko frontoira joan, eta bi anaiok aitaren kontra aritzen ginen beti. Ezin irabazi! Pixkanaka lortu genuen. Bestetik, oso gazteak ginela, 8-9 urterekin, Olaberriko Garikoitz Arrietak antolatzen duen San Joan txapelketan hasi ginen. 12 tantora arte eskuz, eta jarraian beste 12 palan gomazko pilotarekin. 9 urtetik 15era arte, urtero bi anaiak ailegatu ginen finalera, elkarren aurka. Aurrerapauso bat emateko esan ziguten larrura, eta orduan lotu gintzaizkion.

Beste kirolen batek ez zaitu tentatu?

Lazkaon futbolean jokatzen nuen. Behin, Herreran jokatu eta mailaz igotzea lortu genuen. Taldeko guztiak aldagelan ospatzen ari ziren bitartean, bi anaiok praka zuriak jantzi, Herreratik Altzara igo, eta han izan genuen gure lehen partida ofiziala. Nik 15 urte nituen, anaiak 13. 22 urtez azpikoen txapelketa zen, eta aurkariak euren kotxean etortzen ziren. Txapeldunorde atera ginen. Gehiago direnen kontra arituta, orduan ikasten da. Irabazi nahi horrekin hobetzen da.

Goierrin bada palarako tradizioa. Nola dago kirol hori?

Jendea murgiltzen da palarekin. Oianguko delegatua naiz orain, eta pala sustatzeko atzetik zenbat lan dagoen hor ikusten da. Ordizian eskola daukagu, eta tarteka ateratzen dira palari batzuk. Beste herrietara ere joaten gara, gazteren bat palan goman ondo ari dela ikusitakoan. Hitz egin, larrua probatzeko konbentzitu… Horrela lortu dugu Oier Alkorta azpeitiarra; Mundialerako aurre-aukeraketan dago orain. Harrobia lantzen ari gara, baina zaila da. Futbolak gazte asko eramaten du, eta pilota gustatzen zaiona ere eskura joaten da. Gipuzkoan, palan jokatzen duten pilotari gehien daukan kluba Oiangu da.

Zer espero duzu etorkizunean?

Pala lan asko egin beharreko kirola da. Atzeko lan hori egiten badut eta nerbioak kontrolatzen jakin, maila polita eman dezaket, eta jendeari gozaraziko diodala uste dut. Horretarako, palari heldu, eta hozka pilotari.


Zamorako konkordatu kartzelaren 50. urteurrena

Euskadin ere historikoa izan zen 1968. urtea. Asko indartu zen diktaduraren aurkako erresistentzia azken hamarkadan: langile mugimendu adoretsua, greba iraunkorrak, errepresio ankerra... Euskal apaizgoak ez zuen okasioa galdu, ekintza franko burutuaz, hots, Gotzaindegian itxialdiak, gose greba... Berriro, euskal apaizgoak Francoren haserrea bereganatu zuen.

1960ko maiatzean 339 abadek ageri deigarri bat plazaratu zuten, sistemaren askatasun gabezia eta torturak salatuaz. Sotana beltzez jantzi ziren Bilboko kaleak 1967an Bandasko grebaren alde. Oro har zabaldu ziren protestak. Donostiako Aberri Eguna eta Maiatzaren Lehen apartak atxiloketa ugari eragin zituzten, hainbat abade tartean. Etxebarrietaren omenezko meza-kanpainak arrakasta bikaina izan zuen herri denetan. Eibarkoan, abade bi detenitu, zigortu eta espetxeratu zituzten, konkordatuaz ahaztuta. Bestalde, Dueñasko monasterioan konkordatuaren arauetatik apartaturik zeukaten abadeari zetozkion bisita mordoak konponbide honetatik atzera egitera behartu zuen gobernua, beste irtenbide baten bila. Non sartu hainbeste abade gatazkatsu!

Uztailaren 22an ireki zuten konkordatu Kartzela Zamoran abadeentzako, kasu bakarra munduan. Preso politiko zibilengandik apartatzea zen helburua eta ankerkeria berdin edo gogorragoaz zigortzea. Ez zuen axolarik konkordatua bihurritzea. Berriro makurtu zen Eliza diktadorearen aurrean. Urte berean hamalau atxilotu zituzten, 53 hiru urtetan.

Hainbeste gorrotatzen zuen konkordatuaren preso diskriminatuak izan ziren, «rojos separatistas» deituriko abadeek, diktadura eta Elizaren arteko biktimak. Konstituzioagatik apur bat aldatu arren, Nacional Catolicismoaren konkordatu berak dirau gaur oraindik, Francok 1951n sinatu zuena, Alemania naziak eta Italia faxistak sinatutakoen arabera. Pribilegioen trukean Elizaren morrontza lortu zuen, gotzainak eta hierarkia hautatzeko ahalmena eskuratuz.

Abade presoek hasieratik borrokatu zuten egoera hau, preso politiko zibilen kartzeletara pasatzea exijituz. Bat sekularizatu ere egin zen arrazoi horregatik. Ez da harritzekoa protesta moduan kartzelari su ematea azken sei presoek. 1972az gero ez zen besterik sartu, 1975ean irten ziren arte. Konkordatu kartzela egun hondatuta dago, baina konkordatuak zutik dirau, naiz eta estatu laikoaren kontraesanekoa izan.

Ez zen pribilegiozko kartzela, garaiko okerrenetakoa baizik. Apartheid gorrotagarriatik bazen ere, garaiko preso politikoen taldea osatzeko ondra izan genuen Zamorako abadeek. Euskal gobernuak, ordea, ez du talde hau errekonozitu. Bakearen eta elkarbizitzaren dekretuek isilik dute diktaduraren errepresioko atal nagusi hau. Harrigarria!

Tortura etxeak ziren kuarteletan hasten ziren atxiloketak. Abadeek era jasan zuten, Abadeak ere torturatuak liburuan azaltzen den lez. Hogeion zerrenda erraz bikoiztu edo hirukoiztu daiteke. Epaimahaiak ere ez ziren xamurragoak izan. Zamorako 53 abade presoetatik, 21ek epai sumarisimoak jasan zituzten, Burgosko epaia adibidez; 21ek orden publikoarenak. Gose greba hamar eta hamabi urteekin zigortu zen; orri klandestino bat, 10 urterekin; etakide izatea, 50 urterekin. Edozein izanda ere motiboa, «rebelion militar» leporatzen ziguten, gaur egun espainiar Justiziak katalandar independentistei bezala, edo «terrorismoa» Altsasuko gazteei.

Frankismoaren krimenak babestu dituen inpunitateaz haserre, beste ehunka biktimarekin batera, Goldatu Taldearen laguntzaz, hogei abade errepresaliatuek Argentinako kereila sinatu dute, Maria Servini de Cubria epaileak Francoren krimenen aurka Buenos Airesko epaitegi nagusian jarria.

Trantsizioa iruzurra izan da; aldaketarik nahi ez zuen bipartidismoa iraunarazteko eta erregimenaren krimenak zuritzeko erabili da.

Zutik diraute frankismotik datozkigun hiru zutabeek: konkordatuak, monarkiak eta Amnistiaren Legeak. Hirurak Konstituzioaren aurretikoak, baina sable artean sorturiko legediari ondo atxikiak. Gobernu sozialista berriak eremu guztietan elkarrizketa eta proposamen liluragarriak darabiltza hitzetik hortzera, nahiz eta une berean ezin direla aldatu baieztatu. Antza, legaltasun konstituzionalaren, hau da, espainiar batasunaren sostengutzat dauzkate haiek, koloniak galduz gero Espainiak duen xede nagusia. Baina, zein elkarrizketa itxaron daiteke Kataluniako Parlamenturako demokratikoki hautaturiko kontseilariak espetxeratu eta funtzioetatik suspenditu dituztenen aldetik? Trantsizioaren lekuko garenok, ezin ditugu toleratu bipartidismo konponduak berrogei urtetan jasanarazi dizkigun ustelkeria orokorra, amaigabeko inboluzioa eta exekutiboak interbenituriko justizia errepresiboa. Nahikoa da!


Lan Gaua mendi ibilaldia eginen dute azaroaren 9an Beartzunen

Kontrabandoan ibilitako emakume baten, Urruskako Joxepi Miuraren testigantza ezagutuko dute

2019ko Lan Gaua prestatzen ari da Baztan-Bidasoa Turismoa Elkartea, Baztango Udalaren laguntzarekin. Aurtengoan zazpigarren edizioa beteko du eta Elizondon (Baztanen) eginen dute ibilaldia ilargiaren argipean azaroaren 9an eta lehendabiziko aldiz, kontrabandoan ibilitako emakume baten testigantzak eta pasadizoak jasoko dituzte. Urruska etxeko Joxepi Miurak berak bizitutako anekdotak kontatuko ditu.

Azaroaren 9an, 18:00etan eginen dute hitzordua Elizondoko Berro auzoko Baztan Abentura Parkean eta 19:00etan hasiko dute hiru ordu eta erdi inguruko ibilbidea hasiko dute: Beartzun-Belaun-Berderiz-Urruska-Beartzun. 10,650 kilometro luze eta 520 metroko desnibela duen ibilaldia izanen da.

Izena emateko epea zabalik dago azaroaren 7ra arte. Horretarako telefonoz deitu daiteke 948 592323 eedo 608 544880 telefonoetara (09:00etatik 13:00etara) edo e-mailez info@baztan-bidasoa.com helbide elektronikora idatzi.

Joxepi Miuraren testigantza

Garai zailak izan ziren guda ondorengoak. Familiak ugariak ziren eta jateko gutti zegoen. Eskasia handia zen eta zerbait egin behar zen seme-alaba guztiak aitzinet atera ahal izateko.

Baztan-Bidasoko familia aunitzentzat “Gau lana” bizi-irauteko “laguntza” ekonomiko handia izan zen. Egunez baserrian, aziendarekin,… lan egiten zuten eta gauez, mendira joaten ziren, debekatutako produktuez kargatutako zaku-zaharrak soinean hartuta, mugaz bertze aldera errodamenduak, puntillak, likoreak, tabakoa, kafea,…pasatzeko.

Urruskan familia osoa ibili zen kontrabandoan eta pasadizo ugari dituzte kontatzeko, etxean sartu zen txerriaren pasadizoa kasu:

«Guk ez genituen mugak asmatu, baina bertan daudenez gero, aprobetxatu behar ditugu” erran zuen behin euskal politiko ezagun batek. Eta hala egin omen dute Urruskan aspalditik, Joxepi Miura etxeko andrearen aita eta anaia kontrabandoan aritu ziren; eta baita Joxepi bera ere, Alduden erositako kafea (gehienetan “Biec” markakoa) 15 kiloko paketetan prestatu, Berderiztik Elizondoraino bizkarrean eraman 10 kilometro gauez mendian barna, eta gero etxera itzuli beharra!! Batzuetan bildurra, bertzetan karabineroak engainatzeko trikimailuak… behin Joxepik Aldudetik baimenik gabe txerri bat zekarren etxera eta bidean karabinero bat agertu zitzaion. Txerria nongoa zen galdetu eta Joxepik etxekoa zela erantzun. “Ya veremos si conoce el camino de casa” (“Ikusiko dugu etxeko bidea ezagutzen duen”) erran zion karabineroak; Joxepik etxeko ateka zabaltzeko aitzakiarekin aurreratu eta bidean arto pikor batzu bota zituen. Txerria zuzen zuzen sartu zen etxean! !».


Wilko Johnson eta Gari, BBK Music Legends jaialdira

Sondikako jaialdiaren kartelean, Jeff Bech, Steve Winwood, Glen Hughes eta Mavis Staples artsistekin bat egingo dute bi artistok.

Wilko Johnson polifazetikoa eta Gari musikari mitikoa, Maldanbera taldeak lagunduta, BBK Music Legends Sondikako La Ola zentroan ekainaren 29 eta 30ean egingo duten jaialdian egongo dira, antolatzaileek gaur iragarri dutenez.

Artista gehiago daude iragartzeko, eta oraingoz iragarritakoei batuko zaizkie Johnson eta Gari: Jeff Beck eta Steve Winwood kartelburuak, Glenn Hughes, Mavis Staples eta Ana Popovic.

Wilko Johnson gitarrista eta konpositorea Dr. Feelgood pub rock eta rhythm & blues taldearen sortzaileetako bat da.

Gari abeslari, konpositore eta gitarrista, bestalde, 80ko hamarkadan hasi zen musikagintzan, Hertzainak taldearen eskutik.

Orain, “Estutu” diskoa aurkezten dihardu, Maldanbera taldearekin batera: Miguel Moyano (gitarra eta teklatua), Natxo Beltran (bateria) eta Oier Aldekoa (baxua, teklatua eta koroak).


Azaroaren 10era arte eman daiteke izena IV. Enpresa Ideia lehiaketan

Busturialdeko 18 eta 35 urte bitarteko gazteei zuzendutako laugarren Enpresa Ideia lehiaketa antolatu dute Bermeoko eta Gernika-Lumoko Udaletako Gazteria Sailek eta Urremendi Landa Garapen Elkartearen Gazteria Zerbitzuak. Parte hartu nahi dutenek azaroaren 10era arteko epea izango dute beraien proiektuak aurkezteko.

Busturialdean ekintzailetza kultura hedatzea, eskualdean lana eta aberastasuna sortzea, bertoko ekonomia sustatzea eta enpresa proiektu onenak saritzea dute helburu lehiaketaren antolatzaileek.

18 eta 35 urteko gazteei zuzendutako lehiaketa da; hala ere, zenbait baldintza bete beharko dituzte lehiaketan parte hartu gura dutenek. Enpresa ideia bat aurkeztu ahalko dute, edota 2017. urtean sortutako enpresa bati buruzkoa izan liteke. Kasu batean zein bestean, dena den, enpresak Busturialdean eduki beharko du kokapena.

Kontuan hartuko direnak

Aurreko urteetan legez, jasotzen dituzten proiektuen artean onenak saritzeko, hainbat irizpide hartuko dituzte kontuan: batetik, berritzaile izaera, balio erantsia edota originaltasuna eskaintzen ote duen begiratuko dute; bestetik, enplegua sortzeko daukan potentziala eta sortutako lanpostuen kalitatea baloratuko dituzte. Halaber, ekintzaile taldeak proiektua gauzatzeko daukan gaitasuna eta eskualdean proiektu hori gauzatzeko legokeen aukera ere kontuan hartuko dituzte. Azkenik, proiektuaren definizio-garapen maila, jasangarritasuna eta gizarte-eragina ere aintzat hartuko dituzte.

Irizpide horiek kontuan hartuta erabakiko dute proiektu irabazlea, eta horren egileek 3.000 euroko saria jasoko dute. Gainera, Arratzuko Elkartegian urtebeteko kuota ordainduta izango dute. Bigarren saridunarentzat, aldiz, 2.000 euro banatuko dituzte, eta horrek ere izango du Arratzuko Elkartegiko kuota ordainduta, urtebetean. Azkenik, lehen sektorearekin zerikusia duen ideia onena ere sarituko dute 1.000 eurogaz; betiere, aurreko saririk jasotzen ez badu.

Dokumentazioa aurkeztea

Sariren bat edo beste jasotzeko, baina, proiektua aurkeztu beharko dute lehenengo. Batetik, izen-emate fitxa beteta aurkeztu beharko dute, eta, horrez gain, aparteko gutunazal itxi batean, ideiaren egileen datuak (NAN, Curriculuma eta aurkeztutako ideiaren titulua). Halaber, antolatzaileek gogorarazi dute dokumentazio guztia paperean aurkeztu beharko dela.

Hala, izen emate orriak batu eta entregatzeko zein lehiaketari buruzko informazio gehiago eskuratzeko, Bermeoko Gazteentzako Informazio Zerbitzura (giz@bermeo.eus/ 94-617 91 58), Busturialdeko Herri Txikien Gazteria Zerbitzura (gazteria@urremendi.org/94-625 76 09) edota Gernika-Lumoko Gazteentzako Informazio Zerbitzura jo beharko dute lehiaketako parte hartzaileek.


Epaileak ez du onartu Jaurlaritzaren erabakiari Inamak jarritako helegitea

Euskal Autonomia Erkidegoko Justizia Epaitegi Gorenak ez du onartu Inama enpresak Jaurlaritzaren erabakiari jarritako helegitea. Hain zuzen, Muxikako lantegiari Ingurumen Baimen Bateratua kentzea erabaki zuen uztailean Ingurumen sailak, eta hori atzera botatzea eskatzeko errekurtsoa ipini zuen enpresak.

Ingurumen Baimen Bateratua izan ezean jarduteko lizentziarik ere ez luke izango enpresak Jaurlaritzaren aldetik. Gauzak horrela, halako egoera batera heltzeak enpresari berari eta langileei kalte ekonomiko handiak suposatuko lizkiekela argudiatu zuten enpresako arduradunek helegitea aurkezterakoan.

EAEko Justizia Auzitegi Gorenaren arabera, ordea, interes orokorra enpresaren interesen gainetik jarri behar da. Hala, ingurumena eta enpresaren inguruan bizi diren herritarrak babestea enpresaren eta langileen interesen gainetik leudekeela deritzo auzitegi horrek.


Tobera musika eta dantza eskolak online kontzertuak eskainiko ditu

Mutiloako, Segurako, Zegamako eta Zeraingo Tobera musika eta dantza eskolak ikasturte bukaerako kontzertuak eskainiko ditu urtero legez. Dena den, aurtengo egoera dela eta, online saioak egingo dituzte. Atzotik hasita ekainaren 30era arte egingo dituzte emanaldiak, eta musika eskolaren sare sozialetan, YouTubeko kanalean eta Goierri Telebistan jarriko dituzte ikusgai. Ikasleek jotako 27 abesti argitaratuko dituzte guztira. Betiko euskal kantez gain, errepertorio klasikoko piezak eta doinu berriak ere joko dituzte.Eskolak bertan behera geratuta, internet bidez entseatu eta praktikatu dute ikasleek martxoaren 13tik aurrera. Maila amaierako diploma azterketak irailera atzeratzea erabaki dute.Balorazio bileraUrte amaierako kontzertuak birtualki egingo dituzte, baina ikaskurtea ixteko balorazio bilerak presentzialak izango dira. Ikasleekin eta senitartekoekin egitekoak diren bilera horiek bihartik aurrera egingo dira, eta 3. ebaluazioko nota-txostenak banatzeko ere baliatuko dituzte.Bileretan musukoa erabiltzea derrigorrezkoa izango da eta espazioa ere garbitu eta desinfektatuko da. Sartu eta ateratzerakoan eskuak garbitu beharko dituzte bertaratutakoek. Irailean ekingo dio ikasturte berriari Toberak, aurrez aurre egiteko asmoz, baina telematikoki aritzeko ere prestatu dute ikasturtea.


Gabon giroa kantuz

Gabon giroan murgildu garen honetan, 'Urola Kostako Hitza' egunkariak liburuxka bat kaleratu du. Euskal usadioek utzi dizkiguten gabon kantak daude jasota liburuxkan. Gabon giroko afaloste eta bazkalosteetan kantatzeko abesti ugari proposatu dituzte: Elurra teilatuan, Kanta kantari, Olentzero, Gaueko izar, Artzai Buru zuri bi, eta beste hainbat gabon kanta daude jasota liburuan. Etxez-etxe, buzoietan eta tabernetan banatu dituzte liburuxkak. Argazkian, liburuxkaren azala.


'Hemen Debagoiena' saioa osorik: 2019-05-31

Maiatzaren 31ko saioan, Antzuolako Pausoka guraso elkarteak Herri Eskolako eredu pedagogikoa babesteko abiarazi duen sinadura bilketa izan du hizpide Maider Arregik. Enpresa ekimen berriei laguntzeko Debagoieneko Mankomunitateak eskaintzen dituen laguntzez egin du erreportajea Aitor Agirianok; eta Amaia Txintxurreta Arrasateko pintura tailerreko ikasleen lanekin jarri duten erakusketan izan da.


Esnalek partidu garrantzitsua gaur

Iñaki Esnal pelotari hernaniarrak Bendimia Festa torneoko partidu garrantzitsua du gaur arratsaldean. Partidua irabaziz gero, aurrera jarraituko du ziurrenik, baina, galduz gero, torneotik kanpo geratuko litzateke. Lapuebla de Labarcan jokatuko dute, berak eta Aldazabal IVk, Arroyo III eta Velascoren aurka, 19:30etatik aurrera. Aurrez jokatutako partiduan, Capellan II-Prado garaitu zituzten, 22-16, baina, joan den igandean 22-20 galdu zuten Urionaguena-Jaioren aurka.


Putinen lekukoa hartu du Medvedevek Errusia Batuaren gidaritzan

Errusiako presidenteak adierazi du ez dela ona herrialde baten boterea pertsona bakar baten eskuetan egotea

Dmitri Medvedev Errusiako presidenteak Vladimir Putinen lekukoa hartuko du Errusia Batua alderdiaren gidaritzan. «Proposamena eskertzen dut, eta ofizialki onartzen dut», adierazi du. Putinek argitu du Errusia Batuaren buruzagitza uzten badu «presidente ez- alderdikoiaren» tradizioari eusteko dela. Izan ere, maiatzaren 7an izendatuko dute Putin presidente, eta hark Medvedev lehen ministro izateko proposamena egingo du Duman —Errusiako Parlamentuan—.

Putinek berak argitu du konstituzioak ez diola estatuburuari alderdi bateko kide izatea debekatzen, baina presidenteak alderdi guztiak batu behar dituela dio, eta herritar guztientzat gobernatu behar duela. Horiek hala, Medvedeven esku utzi du alderdia.

Botere partekatua

Medvedevek esan du herrialde bateko botereak ez duela pertsona bakarraren esku egon behar, eta Putinekin osatzen duen bikotea goraipatu du. «Ona da herrialdearen etorkizuna eta prozesu politikoak pertsona bakar baten nahien mende ez egotea, pertsona horrek burutik pasatzen zaion lehen gauza egin baitezake», gaineratu du.

Bestalde, legebiltzarrerako eta presidentetzarako bozak egin eta gero iruzurra salatzera kalera atera ziren herritarren konpromisoa miresten duela esan du Medvedevek, nahiz eta ez duen bat egiten haien eskakizunekin. Putinek ez bezala, ez du uste protesten atzean AEBak egon direnik.


Oheak ekimenak emango dio akabua Getxophotori

Getxophoto jaialdiaren bederatzigarren edizioari agur esateko, Algortako Begoñako galerietan proiektatuko dute "Night on Earth" (1991) filma, azpitituludun jatorrizko bertsioan. Horretarako, 15 ohe bikoitz jarri dituzte, Corinne Vionnet eta Anusorn Charoensuk-en erakusketak lagunduz. Urriaren 1etik 3ra izango dira proiekzioak; eguneko saio bi egongo dira: 19:30ean eta 22:00etan, sarrera doan. Lekuak oso mugatuak dira (30 lagun saio bakoitzeko) eta nahitaezkoa da aurretik izena ematea, telefonoz (688 644 461) edo e-posta bidez (getxophoto@gmail.com). Getxophotok adierazi duenez, "oheak pertsona birentzat dira, bakarrik bazatoz beste inorekin oheratu beharko zara".


Hondakinen gaineko galdeketa egingo dute Bergaran urtea amaitu aurretik

Hala iragarri du Juanje Alberdi alkateak, EAJko beste bost hautetsi alboan zituela, udaletxeko osoko bilkuren aretoan egindako agerraldian. Alkateak baieztatu du Arrasateko ereduan oinarritutako akordioa eskaini ziotela EH Bilduri: "Planteamendua izan zen bestela galdeketa bat planteatuko genuela", azaldu du Alberdik, eta "sorpresa" agertu du "orain" EH Bildu azaltzeagatik galdeketaren alde. EH Bilduk eta Irabazik begi onez ikusi dute galdeketa egiteko EAJren erabakia; aldiz, EAJren Gobernuko sozioa, alderdi sozialista, da erabakia konpartitzen ez duena.

"Garbi dugu bergarar guztiek aurreko agintaldian zenbat aldiz, bai kalean bai areto honetan, eskatu zitzaien EH Bildukoei galdeketa bat egitea, eta inoiz ez dute erakutsi inongo asmorik gai horrekin", zioen Juanje Alberdik.

Alkateak iragarri du euren nahia dela urtea amaitu aurretik egitea kontsulta, eta, herritarrek sistema aldatzea erabakiko balute, aldaketa 2016ko lehen hiru hilabeteetan gauzatzea. Galdera zehazteko lanetan datozen egunetan hasiko direla ere iragarri du.

Alkateak adierazi du euren nahia zela udalbatzan ordezkaritza duten lau alderdiak ados jartzea, hala agertzea herritarren aurrean, eta hondakinen gaian "batera" aurrera egitea, eta ez, "berriz ere", eztabaida kalera eramatea.

EH Bilduren ezezkoaren aurrean, ordea, galdeketa egitea erabaki dute, nahiz eta euren hauteskunde programan bosgarren edukiontziaren aldeko hautua jasoa eduki eta jakitun izan beste galdeketa bat egin zela lehenago, Bergara Garbiak deitutakoa, eta bosgarren edukiontziaren aldeko emaitza atera zela: "Gure programan beti egon da bosgarren edukiontzia; inoiz ez dugu esan galdeketarik ez genuenik egingo edo egingo genuenik. Zergatik? Horregatik, nahi genuelako adostasun batera heltzea. Zer gertatzen da? Egin ahalko litzatekeen irakurketa izango litzatekeela: 'EH Bildukoek jarri zuten atez atekoa beraiek nahi zutelako, eta EAJkoek jarri dute bosgarren edukiontzia beraiek nahi dutelako'. Nahi duguna da eztabaida hori, behin betirako, alde batera uztea, eta argi gera dadila zer nahi duen herriak. Eta ez daitezela izan EH Bilduren eredua eta EAJren eredua, baizik eta herriak nahi duena. Eta ez, hemendik lau urtera Gobernuan beste batzuk badaude, berriz ere eztabaida berean hastea".

Bergaran, sistema mistoa dute hiri hondakinak batzeko: atez ate batzen dira organikoa eta errefusa, eta ontzi arinak eta papera edukiontzien bidez. Arrasaten, berriz, edukiontzi bidez jasotzen dituzte guztiak: edonoiz atera daitezke, baina errefusak eta organikoak txip bidezko sistema dute.

Bosgarren edukiontziaren alde

Agerraldian argi utzi dute, beste behin, jeltzaleek beren hautua bosgarren edukiontzia dela: "EAJk hondakinen gaikako bilketaren inguruko eztabaidan hasiera-hasieratik argi izan du bere jarrera, bosgarren edukiontziaren aldeko apostua eginez. Atez atekoa ezarri baino lehenago, bai Bergara Garbia plataformak antolatutako herri kontsultan eta baita hauteskunde kanpainan –bai 2015ean eta baita 2011n ere– ere, bosgarren edukiontzia izan da gure apustua. Prozesu honen hasieratik gure helburua hondakinen gaikako bilketa edukiontzien bidez egitea izan da; gainera, behin eta berriz adierazi izan dugu herritarrak kontzientziatzea eta heztea ezinbestekoak direla. Guztiok bat eginda bakarrik lortuko dugulako helburua".

Alberdik zioen eurek uste dutela edukiontzi bidezkoa dela "bide eraginkorrena" hondakinak sailkatuta jasotzeko, eta Arrasaten eta Elgetan edukiontzi bidezko bilketak emandako datuak Antzuolan edo Oñatin atez atekoak ematen dituenekin "alderagarriak" direla, eta "batzutan hobeak".

Alkateak adierazi du, behin Mankomunitatera iritsita egiaztatu ahal izan dutela "bosgarren edukiontzia merkeagoa" dela –sistema aldaketarako egin beharreko inbertsioa urtebetean amortizatuko litzatekeela eta hori eragozpena ez litzatekeela izango ere esan du–; bide batez, eta Mankomunitatean egindako egiaztapenen inguruan, esan du orain arte ez dutela "inongo daturik izateko aukerarik eduki", eskatu izan dituzten bakoitzean "ukatu" egin dizkietela-eta. Horrez gain, edukiontzi bidezko sistema erosoagoa eta garbiagoa ere badela gehitu du.

EH Bilduri erantzuna

Bergaran ere Arrasateko sistema ezartzeko EAJren akordio proposamenari ezezkoa eman ziotela azaltzeko aurreko astean EH Bilduk kaleratutako oharrean koalizioak zioen zergatik nahi dituen EAJk akordioak gobernatzen ari denean, "oposizioan inolako akordiorik onartu ez duenean". Jeltzaleek diote, aurreko agintaldiko Gobernuak sorturiko hondakinen mahaian ere parte hartu zutela, eta bertan ere "akordioetara iristeko prest" azaldu zirela: "Esaterako, Elgetako akordiora". Baina aurreko Gobernuak "inondik inora" ez zuela onartuko "zaborren gaikako bilketa edukiontzien bidez egitea" dio EAJk: "Behin eta berriz esan zuten, eta gainera, mahai inguruko eztabaida martxan zegoela atez ateko gaikako bilketa sistema ezarri zuten, mahaia bapatean desegin eta apurtuz, egun batetik bestera, inongo azalpenik eman gabe".

Galdeketa egiteko erabakiaren aurrekariak

Jeltzaleek azaldu dute uztail amaieran egin ziotela EH Bilduri hondakinak biltzeko sistemaren inguruko akordioa erdistesko proposamena, "Arrasaten EH Bilduk onartutako akordioa oinarri hartuta": "Onartu ezean, kontsulta egingo genuela esan genien, herritarren nahia entzutea beti izan baita gure helburua. Herrian sorturiko eztabaidaren ondorioz herri kontsulta egin zen, besteak beste; hauteskundeetan alderdi bakoitzak bere eredua aurkeztu zuen eta, orain, alderdiak elkarren artean adostasunetara iristeko momentua zela uste genuen. Gai honek sortutako gatazkari behin betiko irtenbidea elkarlanean aurkitzea zen gure helburua. EH Bilduk denbora eskatu zigun, erantzuna koalizioa eratzen duten alderdi desberdinen artean adostu behar zutelako eta hala eman genien. Ia bi hilabete eta erdi igaro dira, eta urriaren 7ra arte ez digute inolako erantzunik eman. Azkenean, beraien erantzuna, jakin duzuen moduan, ezezkoa izan da. Argi utzi dute, berriz ere, ez dutela elkarlanean adostasun batera iritsi nahi". EH Bilduri eskatu diote, orain ez daitezela galdeketaren "defendatzaile sutsu bezala" agertu.

Beste alderdien iritzia

EH Bilduk begi onez ikusten du galdeketa egitea. Eztabaidarekin amaitzeko "modurik onena" dela zioen Agurne Barrusok: "Uste dugu bergararrek zigortu zutela egungo sistema ezartzeko modua, ez sistema bera". "Autokritika" egin zutela, baina, gainera, orain herritarrek ezagupen maila handiagoa dutela zioen, eta "galdeketaren prozesua Gobernuarekin adosteko prest" daudela.

Irabazirentzat "oso notizia ona da" erabakia; hori bai, eskatu du "galdera eta kontsulta hori denen artean adostea, ez soilik alderdien artean"; eragileen parte-hartzerako aukera aldarrikatu du Aiert Lizarraldek. EAJren Gobernuko sozio den alderdi sozialistari, aldiz, ez zaio erabakia gustatu, Gobernuko alderdiek euren programetan bosgarren edukiontzia jasota edukita eta aurrez galdeketa bat egin zela kontuan izanda: "Bilduk ez zuen nahi izan orduan; orain ez zegoen haien nahietara zertan makurtu", zioen PSE-EEko zinegotzi Mari Carmen Barrenetxeak.


Konfinamenduak iraun bitartean sirena hotsa zabaltzeko deia, erraustegiaren aurka

GuraSOS taldeak, egunero, 12:00etan, sirena hotsa zabaltzeko deia egin die gipuzkoar guztiei, "Zubietako erraustegiak dakarren arriskuaz kontzientziatzeko eta protesta egiteko".

Gaur eguerdiko hamabietan, bost minutuz, sirena antiaereoen hotsak eta txistuak entzun dira Usurbil eta Lasarteko balkoi eta leihoetan Zubietako erraustegiaren kontra protesta egiteko.

Gaurtik aurrera eta konfinamenduak irauten duen bitartean, Gurasos plataformak Gipuzkoa osora zabaldu nahi dute ekimena, egunero 12:00etan sirena hotsa zabalduz, "erraustegiak isuritako dioxina eta beste toxiko batzuek eragiten duten arriskuaz" ohartarazteko. Horretarako, sirena hotsaren audioa ere zabaldu dute euren sare sozialetan, jendeak erreproduzitu dezan.

GuraSOS elkarteko Joseba Belaustegik "egoera larriagotzen" ari dela azaldu du Euskadi Irratian, konfinamendu egoeran ere, erraustegiak frogak egin eta kea isurtzen jarraitzen duelako. "Ziurrenik, Zaldibarko zabortegian pilatzen ziren industria-hondakinak ere bertan erreko" direla ohartuta, oso kezkatuta azaldu du Belaustegi.

"Ez bazenekien zer lurperatzen zuten Zaldibarren ez duzu jakingo zer erreko duten Donostian" salatu dute.


Oiseko zuloaren operazioa 'tranpa' bat izan dela adierazi du ETAk

"Indar polizialak gordeleku horretan zelatan egon zitezkeela sumatu baitzuen aspaldi ETAk", esan du agiri baten bidez. Gainera, hitza eman du aurreko konpromisoak bete eta berriak hartuko dituela.

Aurreko urriaren 12an "indar polizialek ezagutzera eman zituzten armak zigilatze prozesutik kanpo" zituela esan du ETAk, gaur, ostirala, Garan eta naiz.infon argitaratutako ohar baten bidez.

"Indar polizialak gordeleku horretan zelatan egon zitezkeela sumatu zuen aspaldi ETAk", erantsi duenez. Hori dela eta, denbora luzean ETAko inor zulora joan ez dela azaldu du. "Beraz, indar polizialek ez dute ETAren zulo bat desegin, ETAren kontra prestatutako tranpa bat baizik", azpimarratu du.

Urriaren 18an sinatutako agirian azaldu duenaren arabera, "indar armatuen operatibo horren ondotik zabaldu diren datu eta informazioak gezurrez eta intoxikazioz beterik daude, Espainiako Barne ministroak propaganda egiten segitu nahi duelako".

Azkenik, prozesuan parte hartzen ari diren eragileei ere zuzendu zaie ETA, eta ziurtatu die hartutako "konpromiso guztiak betetzen saiatuko" dela eta "berriak ere" hartuko dituela. "ETAren hitza dute", esan du.


'GazteEkin!' sortu da, gazteak, politikariak eta administrazioa elkartzeko

EGK Euskadiko Gazteariaren Kontseiluak GazteEkin! izeneko ekimena aurkeztu du jendaurrean, gazteak, politikariak eta administrazioa elkarrenagan hurbiltzeko asmoz. Helburua da gazteen iritziak pisua izatea erabaki politikoetan. Hori lortzeko, Bilbon, Gazteizen eta Donostian topaketak eginen dituzte, datorren astetik aurrera. Mahai berean eseriko dira gazteak, politikariak eta administrazioko teknikariak, hezkuntzari, kulturari, hirigintzari eta gisako bertze hainbat gairi buruz hitz egiteko.

Topaketa horien ondotik, azaroaren 16tik 18ra, GazteEkin!-en kongresu nagusia eginen dute, ondorioak jasotzeko. Interneten bidez ere iritzia eman ahal izanen dute gazteek.


Belate eta Almandozeko tunelak, zabalik

Europako segurtasun araudira egokitzeko bost hilabetan itxita egon ondoren, ohiko trafikoa itzuli da N-121-A errepidera.

Atzo zabaldu zituzten, bost hilabetez itxita egon ongoren, Almandoz eta Belateko tunelak. Sare transeuropearrean 500 metrotik gorako tunel guztiek bete behar duten Europako segurtasun-araudira egokitzeko tunel barruko obrak egin dituzte azken bost hilabeteetan. Aurreikusitakoa baino bi hilabete lehenago zabaldu dituzte N-121-A errepideko tunelak.

Autoak Belateko mendatera bideratu dituzte obrak iraun bitartean, baina ibilgailu astunak mugatua izan dute bide hori: matrikula bikoitiek eta bakoitiek astekako txandetan erabili ahal izan dute. Gainerako ibilgailu astunak A-15 autobidera eraman dituzte, eta kamioilarientzat bidesaria pagatzeko beherapenak jarri dituzte. Nafarroako Gobernuak atzo utzi zituen bertan behera laguntza horiek.

Hobekuntza lanak

Hauek dira bi tuneletan burutu diren lanak: likido toxikoak eta sukoiak ebakuatzeko drainatze-sistema bana ezarri dira; bide-zoruaren drainatzea zabaldu eta birjartzea; bide-zoru berria fresatzea eta birjartzea (MBC) eta seinaleak; aireztatze, argiztatze iraunkor eta gida-zirkuituetarako suaren kontrako kable-sare berria jartzea. Belateko tunelean, bestalde, 40 metro luzerako eta 3 metro zabalerako bi bazterbideak amaituta daude, hego tunel-ahoaren 360 eta 400 metrora hurrenez hurren. Bai Almandozko tunelean bai Belatekoan isuriak jasotzeko bi kutxatila eta sareta jarri dituzte.

Nafarroako Gobernuak 3,92 milioi euroko inbertsioa egin du egokitze-lan hauek aurrera eramateko. Construcciones Mariezcurrena enpresak ekainaren 4an hasi zituen obrak. Orduan itxi zituzten tunelak.